**«Вагонсервис» акционерлік қоғамы мен**

**оның еңбек ұжымы арасындағы 2018-2020 жылдарға арналған**

**ұжымдық шарт**

**I бөлім. Жалпы ұғымдар**

**Ұжымдық шарт** – қызметкерлердің өкілі ретінде қызметкерлер мен жұмыс беруші арасында жасалатын, ұйымдағы әлеуметтік-еңбек қатынастарын реттейтін, жазбаша келісім нысанындағы құқықтық акт;

**Жұмыс беруші, Қоғам** – «Вагонсервис» акционерлік қоғамы;

**Қызметкерлердің өкілі, Кәсіподақ** –«Қазақстандық салалық темір жол, автомобиль, әуе және су көлігі қызметкерлерінің кәсіби одағы» қоғамдық бірлестігі;

**Қызметкерлер** –жұмыс берушімен еңбек қатынасында тұрған және еңбек шарты бойынша тікелей жұмыс істейтін жеке тұлғалар;

**Зейнеткерлер** –Қоғам филиалдарында есепте тұрған және қазіргі уақытта Қоғамда жұмыс істемейтін зейнеткерлер;

**Балалар** –Қоғам қызметкерлерінің балалары;

**Балаларын жалғыз тәрбиелеп отырған қызметкерлер** – баланы/балаларды жалғыз тәрбиелеуші тұлғалар (некеге тұрмаған әйел/ер, ажырасқан әйел/ер, жесір/тұл, қорғаншы);

**Қарауындағы адамдар** – Қоғам қызметкерлерінің еңбекке жарамсыз туысқандары (қызметкердің 18 жасқа дейінгі кәмелетке толмаған балалары, бала кезінен І және ІІ топтағы мүгедек немесе І топтағы мүгедек деп танылған кәмелетке толған, үйленбеген балалары, 18 жасқа дейінгі мүгедек баласы, 3 жасқа дейін бала күтімі бойынша демалыста отырған күйеуі/әйелі, еңбекке қабілетсіз ата-аналары, жеңілдікке құқығы бар, қызметкермен бірге тұратын және оның қарауындағы немесе қамқорлығындағы тұлға);

**Әлеуметтік пакет** – Қоғам тарапынан қызметкерлер мен зейнеткерлерді ынталандыру, жұмыста қалдыру, еңбек тиімділігін арттыру, сондай-ақ оларды әлеуметтік-экономикалық тұрғыдан қорғау мақсатында ұсынылатын кепілдіктер, жеңілдіктер мен өтемақылар;

**Транзит** – бұл жолаушыларды бір пункттен екінші пунктке аралық пункттер арқылы тасымалдау;

**Арнайы (автокөлік) құрал** – мүмкіндігі шектеулі азаматтардың (мүгедектердің) функционалды кемістігіне қарай бейімделген автомобиль (автомашина).

**II бөлім. Жалпы ережелер**

1. Бірге тараптар деп аталатын «Вагонсервис» акционерлік қоғамы атынан «Вагонсервис» акционерлік қоғамының президенті (бұдан әрі – Жұмыс беруші) және «Вагонсервис» акционерлік қоғамы қызметкерлерінің өкілі – «Қазақстандық салалық темір жол, автомобиль, әуе және су көлігі қызметкерлерінің кәсіби одағы» қоғамдық бірлестігі (бұдан әрі – Кәсіподақ) атынан Кәсіподақ төрағасы төмендегілер туралы осы ұжымдық шартты жасасты.

2. «Вагонсервис» акционерлік қоғамы мен оның еңбек ұжымы арасындағы ұжымдық шарт (бұдан әрі – шарт) Қазақстан Республикасы Еңбек кодексінің (бұдан әрі – Еңбек кодексі), «Кәсіптік одақтар туралы» Қазақстан Республикасы Заңының, өзге де нормативтік құқықтық актілердің, сондай-ақ 2018-2020 жылдарға арналған әлеуметтік-экономикалық мәселелер жөніндегі салалық келісімнің негізінде жасалды.

3. Шарт әлеуметтік-еңбек қатынастарын реттейтін құқықтық акт болып табылады және ол тараптардың тең құқығы мен мүддесін сыйлау қағидасы негізінде жасалды, «Вагонсервис» акционерлік қоғамының (бұдан әрі – Қоғам) жұмыс тиімділігін қамтамасыз етуге бағытталған.

4. Шарт 2018-2020 жылдарға жасалды және 2018 жылғы  
1 қаңтардан бастап күшіне енеді.

5. Шарттың күші жұмыс берушіге және аттарынан шарт жасалған Қоғам қызметкерлеріне және олардың қатарына жазбаша өтініштері негізінде қосылған қызметкерлерге, босатылған, сайланбалы және штаттағы кәсіподақ қызметкерлеріне қатысты. Қатарға қосылу тәртібі шарттың 1-қосымшасында қарастырылған.

Шартта Қоғам филиалдарында есепте тұрған зейнеткерлер, сондай-ақ «Құрметті теміржолшы» белгісімен марапатталған зейнеткерлер үшін жеке әлеуметтік пакет қарастырылады.

6. Осы шарттың III, (ІV бөлімнің 10-тармағының 7) тармақшасынан басқа) ІV, (V бөлімнің 11-тармағының 17), 18) тармақшаларынан басқа) V, (VІ бөлімнің 12-тармағының 9) - 21) тармақшаларынан басқа) VІ, (VІІ бөлімнің 13-тармағының 4), 17), 19) - 30) тармақшаларынан басқа) VІІ бөлімдері Қоғамның орталық аппаратының қызметкерлеріне қатысы жоқ.

7. Тараптар шарттың ережелерін басшылыққа алуға және орындауға міндетті болып табылады. Тараптардың ешқайсысы да шарттың кез келген тармағын бір жақты тәртіпте өзгертуге немесе күшін уақытша тоқтатуға құқығы жоқ.

Шартқа өзгерістер мен толықтырулар тараптардың ортақ келісімі бойынша енгізіледі. Тараптардың біреуінің келіссөз жүргізу туралы талап қоюы екінші тарапқа міндетті болып табылады. Шартқа енгізілетін барлық толықтырулар мен өзгерістерді жұмыс беруші және Кәсіподақ өкілдерінің арасынан құрылған комиссия қарайды және ол қосымша келісім арқылы ресімделіп, оған тараптар қол қояды, сондай-ақ ол шартпен бірдей заңдық күшке ие және шарттың ажырамас бөлігі болып табылады.

Шарт ережелеріне түсіндірме тараптардың өзара келісімі бойынша беріледі.

8. Қоғам қайта құрылатын кезде шарт өз күшін сақтайды.

**III бөлім. Еңбекті ұйымдастыру және нормалау,**

**жалақы, қосымша ақылар мен үстемақылар**

9. Жұмыс беруші:

1) бірінші разрядты қызметкердің айлық тарифтік мөлшерлемесінің ең төменгі мөлшерін Қазақстан Республикасының тиісті қаржылық жылға арналған республикалық бюджет туралы заңында белгіленген айлық жалақының ең төменгі мөлшерінен төмен болмайтын мөлшерде белгілеуге,

жұмысшының айлық тарифтік мөлшерлемесін Қоғам филиалдарының жұмысшыларына еңбекақы төлеуге арналған тарифтік торға сәйкес қызметкерге берілген біліктілік разрядының тарифтік (разрядаралық) коэффициентіне тиісті тарифтік тордағы 1-разрядты жұмысшының айлық тарифтік мөлшерлемесін көбейту арқылы анықтауға,

негізгі еңбекақының үлесі бір жолғы ынталандыру төлемақыларын есептемегенде, қызметкер жалақысының 75 пайызынан кем болмайтын мөлшерде болуын қамтамасыз етуге, Қоғам қызметкерлеріне еңбекақы төлеуге берілетін ең аз кепілдіктер ретінде еңбекақы төлеуге арналған тарифтік тордың негізінде белгіленген тарифтік ставкалар мен жалақыларды қолдануға,

2) тиісті мамандығы және еңбек өтілі жоқ қызметкерге тиісті кәсіпті игеру кезінде ол жұмысқа қабылданып отырған кәсіпке, егер бұл кәсіпке орналасу үшін арнайы оқу талап етілмесе, ең төменгі разряд белгілеуге,

3) еңбек шарттарына қарай өндіріс объектілерін аттестациялау нәтижесі бойынша ауыр жұмыстармен, еңбек жағдайы зиянды және (немесе) қауіпті жұмыстармен айналысатын қызметкерлердің тарифтік мөлшерлемелеріне (лауазымдық жалақыларына) осы шарттың 2-қосымшасына сәйкес қосымша ақы тағайындауға,

4) қайта құрылуына немесе экономикалық, технологиялық жағдайлардың, еңбекті ұйымдастыру жағдайларының өзгеруіне және (немесе) жұмыс көлемінің қысқаруына байланысты өзгерістер болған жағдайда еңбек нормаларындағы өзгерістерге қатысы бар қызметкерлерге ол туралы өзгерістер енгізілгенге дейін, кем дегенде, бір ай бұрын хабарлауға,

5) жұмыс берушінің актілерін қызметкерлердің өкілдерімен келісе отырып немесе олардың пікірін ескере отырып осы шарттың 3-қосымшасына сәйкес қабылдауға,

6) тарифтік мөлшерлемелердің (лауазымдық жалақылардың) көлемін ұлғайту/азайту туралы шешімді Еңбек кодексінің талаптарын сақтай отырып және Қоғамның қаржылық-экономикалық мүмкіндігіне қарай қабылдауға,

7) Қоғам қызметкерлеріне еңбекақының есепті айдан кейінгі айдың 10-ына дейін төленуін қамтамасыз етуге міндет алады.

Еңбек шарты тоқтаған кезде қызметкерге тиесілі барлық сомаларды еңбек шарты тоқтағаннан кейін үш жұмыс күнінен кешіктірмей төлеуге,

8) міндетті зейнетақы жарналарының дер кезінде аударылуын қамтамасыз етуге,

9) қызметкерлердің еңбекақысын есептеу кезінде экологиялық апатты аймақта тұрғаны үшін қосымша ақы тағайындауға (осы шарттың 4-қосымшасы) міндет алады.

Арал маңының экологиялық қолайсыз аудандарында тұрғаны үшін төленетін қосымша ақыны қызметкердің сағат-тарифтік мөлшерлемесіне (лауазымдық жалақысына) байланысты есептеуге,

10) белгіленген регламентке сәйкес аса қиын метеорологиялық жағдайлар (аяз, бұрқасын, қар басу, аптап ыстық) кезінде үнемі ашық ауада жұмыс істейтін жұмысшылар – уақытпен істейтін жұмысшылардың тарифтік мөлшерлемесін (жалақыларын) 15 пайызға көтеруге, ал кесімді еңбекақы алатын жұмысшыларға белгіленген жұмыс нормасын 15 пайызға төмендетуге және:

ауа температурасы (Цельсий бойынша) минус 25 градус және одан төмен болған кезде,

ауа температурасы (Цельсий бойынша) 10 градустан төмен болып, бұрқасын болған және қар жауған кезде,

ауа температурасы (Цельсий бойынша) плюс 35 градустан жоғары болған кезде арнайы үзілістер беруге мінденттенеді.

Жоғарыда аталған еңбек ақы төлеу және нормалау шарттарын тиісті актілермен ресімделген метеорологиялық мәлімет деректерінің негізінде жұмыс ашық ауада нақты істелген күндерге қолдануға,

11) қызметкерлерге артық істелген жұмыс уақытын (сағат) күндізгі (сағат) тарифтік мөлшерлемеге байланысты, сондай-ақ барлық жұмыс уақытын қосқан кезде бір жарым мөлшерден кем болмайтын мөлшерде төлеуге міндет алады.

Тараптардың келісімі бойынша артық сағаттар үшін қызметкерге мерзімінен тыс жұмыстың бір сағаты үшін кемінде бір сағат есебімен демалыс беруге рұқсат етіледі.

Мерзімінен тыс сағаттарды есептеу үшін жұмыста болмаған сағаттар бойынша жұмыс уақыты нормасын түзетуге (уақытша жұмысқа қабілетсіздігі, еңбек демалысы, еңбекақысы сақталмайтын демалыс) міндеттенеді;

12) жұмыс берушіге және қызметкерге қатысы жоқ себептер бойынша жұмыссыз тұрып қалған уақытқа еңбекақының ең төменгі мөлшерінен кем болмайтын мөлшерде, ал жұмыс берушінің кінәсі бойынша қызметкердің орташа жалақысының елу пайызынан кем болмайтын мөлшерде тиісті ақы төлеуге міндет алады.

Қызметкердің кінәсінен жұмыссыз тұрып қалған уақыт төленбейді.

Жұмыстың тұрып қалу жағдайын қызметкерлердің өкілімен келісу арқылы жұмыстың уақытша тоқтауына алып келген нақты жағдайлар (себебі), кезеңі, жұмыстың тұрып қалғаны жарияланатын қызметкерлердің санаты, төлемдер мөлшері, қызметкерлердің жұмыс орындарында болу/болмау қажеттілігі туралы шарттар және т.б. көрсетілген бұйрықпен ресімдеуге міндет алады.

Қызметкерлерді жұмыстың тұрып қалғаны туралы он бес күнтізбелік күннен кешіктірмей хабардар етуге міндетті.

Қызметкердің өміріне немесе денсаулығына қауіп төндіретін жағдай туындаған кезде (мұндай жағдайды Қоғамның арнайы еңбекті қорғау және еңбек қауіпсіздігі қызметтері, ал даулы жағдайларда – Мемлекеттік еңбек инспекциясы растаған жағдайда) оған бұзушылықтарды жою үшін қажет болған барлық кезеңге орташа еңбекақы төлеуге. Үйдегі кезекшілік, арнайы жабдықталған жайдағы (бөлмедегі) кезекшілік үшін Жұмыс берушінің актілеріне сәйкес төлем жасауға;

13) еңбек шартымен белгіленген өзінің негізгі жұмысымен қатар басқа немесе сондай лауазым/кәсіп бойынша қосымша жұмысты немесе уақытша жоқ қызметкердің міндеттерін өзінің негізгі жұмысынан босатылмай орындайтын қызметкерлерге қосымша төлем жүргізуге.

Қызметкерлерге тапсырылатын жұмыстар:

а) лауазымдарды қоса атқару – қызметкердің еңбек шартымен (лауазымдық нұсқаулықпен) қарастырылған өзінің негізгі жұмысымен қатар басқа бос лауазым бойынша қосымша жұмысты орындауы;

б) қызмет көрсету аймақтарының кеңеюі – қызметкердің еңбек шартымен (лауазымдық нұсқаулықпен) қарастырылған өзінің негізгі жұмысымен қатар жұмыс күнінің (ауысымының) белгіленген ұзақтығы ішінде қосымша жұмысты орындауы;

в) уақытша жоқ қызметкердің міндеттерін орындау (қоса атқару) - қызметкердің еңбек шартымен (лауазымдық нұсқаулықпен) қарастырылған өзінің негізгі жұмысымен қатар басқа да, сондай да лауазым бойынша қосымша жұмысты орындауы.

г) кәсіптерді қоса атқару – қызметкердің еңбек шартымен (лауазымдық нұсқаулықпен) қарастырылған өзінің негізгі жұмысымен қатар басқа  
кәсіп бойынша қосымша жұмысты орындауы арқылы жүзеге асырылуы мүмкін.

Уақытша жоқ қызметкердің жұмысын орындау лауазымдық міндеттеріне кірген жағдайда орнын ауыстыратын қызметкерлерге уақытша жоқ қызметкердің міндеттерін орындағаны (қоса атқарғаны) үшін қосымша төлем жүргізілмейді.

Лауазымдарды қоса атқарғаны, қызмет көрсету аймағының кеңеюі, уақытша жоқ қызметкердің міндеттерін орындағаны (қоса атқарғаны), кәсіптерді қоса атқарғаны үшін қосымша төлемдер қызметкердің келісімі арқылы орындалатын жұмыстың көлеміне қарай негізгі жұмысы бойынша тарифтік мөлшерлемеден (жалақыдан) 30%-дан артық болмайтын мөлшерде белгіленеді.

Жұмыс берушінің актілеріне сәйкес:

а) «Құрметті теміржолшы» белгісімен марапатталған қызметкерлерді материалдық ынталандыруды;

б) «Кәсібі бойынша үздік» белгісімен марапатталған Қоғам қызметкерлеріне «Ынталандыру туралы» бұйрық шыққан күннен бастап 12 ай ішінде – үстемеақы төлеуді;

в) бригаданы басқарғаны үшін (негізгі жұмыстан босатылмаған, жұмысшылар ішінен тағайындалатын бригадирлерге) үстемеақы төлуді жүргізуге;

14) Қоғам қызметкерлерінің барлық санаттарына күнтізбелік кезеңге мынадай сыйлықақы түрлері қарастырылсын:

- тоқсандағы жұмыс қорытындысы бойынша;

- жыл үшін (еңбекақы төлеуге бөлінген қаржыны үнемдеу есебінен);

- Қазақстан Республикасының Тәуелсіздік күніне, сондай-ақ «Қазақстан Республикасының көлік қызметкерлері күні» кәсіптік мерекеге бір жолғы сыйлықақы төлеу 10 (он) ЕАТМ-нен (тиісті жылға арналған республикалық бюджет туралы Қазақстан Республикасының заңымен белгіленген еңбекақының ең төменгі мөлшері) аспайтын мөлшерде. Бір реттік сыйлықақы төлеу Қоғам филиалдарының штатында тұрған қызметкерлерге сыйлықақы туралы бұйрық шыққан күнге, қызметкерлердің мына санаттарын қоспағанда, төлеу жүргізіледі:

а) Қазақстан Республикасының қолданыстағы нормативтік құқықтық актілерімен белгіленген жасқа дейінгі баланы күту бойынша еңбекақысы сақталмайтын қосымша демалыста жүргендерге;

б) қызметкердің өтініші негізінде еңбек шартында тұрған тараптардың келісімі бойынша еңбекақысы сақталмайтын 30 күнтізбелік күннен артық ұзақ демалыста жүргендерге.

Бұл ретте сыйлықақылардың жоғарыда аталған түрлерін төлеу Қоғамның қаржылық және экономикалық мүмкіндіктеріне қарай жүргізіледі;

15) сыйақы есептеу үшін кезекті еңбек демалысында (жұмыс күндері) болған уақыты, қызметтік іссапарда (соның ішінде біліктілікті арттыру курстарында) болған кезеңі нақты жұмыс істеген уақытына қосылады;

16) тегін жол жүру билетінің алынып тасталуына және жеңілдікпен отын берілмеуіне байланысты мынадай жұмыста істейтін қызметкерлерге:

5-класты станцияларда, разъездер мен басып озу пункттерінде – 2 АЕК (Қазақстан Республикасының тиісті қаржы жылына арналған республикалық бюджет туралы заңымен белгіленген айлық есептік көрсеткіш) мөлшерінде;

4-класты станцияларда – 1,5 АЕК мөлшерінде;

3-класты станцияларда – 1 АЕК мөлшерінде ай сайын үстемеақы белгілеуге.

Құнына тасымалдау шығыстары енгізілуі тиіс отынды (тұрмыстық көмір) Жұмыс беруші сатып алып, қызметкерлерге, сондай-ақ 3, 4, 5-класты станцияларда тұратын зейнеткерлерге жұмсаған шығындарының орнын толтырады;

Егер қызметкер жоғарыда аталған станциялардың бірінде тұрып, ал басқасында жұмыс істесе, онда үстеме ақының мөлшері оның тұрғылықты жері бойынша тағайындалады;

17) жүру жолында орын ауыстырумен немесе жұмыстарды орындаумен байланысты, қызмет көрсететін учаскелер шегіндегі тұрақты орындалатын жұмыстың жүріп-тұру сипаты үшін қызметкерлерге еңбек шартымен белгіленген үстеме ақы төлеуді жүргізуге (осы шарттың 5-қосымшасы);

18) негізгі жұмысынан босатылмаған, бірақ келісімі бойынша Қоғамның филиалдары басшыларының бұйрығымен өзге қызметкерлерді оқытуға тартылған (ай сайын) білікті қызметкерге қабылданған немесе ауыстырылған бір қызметкерді оқытқаны (оқыту жұмыстары) үшін тарифтік ставканың (жалақының) 20 пайызы мөлшерінде ақы төлеуге.

Негізгі жұмысынан босатылмаған, бірақ келісімі бойынша Қоғамның филиалдары басшыларының бұйрығымен өндірістік тәжірибеден өтіп жатқан студенттерге тәлімгер ретінде тартылған білікті қызметкерлерге, жұмыс берушінің актілеріне сәйкес тәлімгерлік еткен әр айы үшін тарифтік ставканың (жалақының) 10 пайызы мөлшерінде ақы төлеуге;

19) қызметкерлерді Қазақстан Республикасының Еңбек кодексінде көзделген жағдайларды және ауысымдық графигі бойынша жұмыс істейтін қызметкерлерді қоспағанда, Жұмыс берушінің бастамасы бойынша демалыс және мереке күндері жұмысты орындау үшін қызметкердің жазбаша келісімімен немесе оның өтініші бойынша тартуға міндетті.

Демалыс және мереке күндеріндегі жұмысқа қызметкердің күндізгі (сағат) мөлшерлемесіне қарай қосарланған мөлшерде төлем жасауды немесе қызметкердің тілегі бойынша оған дараланған мөлшерде төлем жасап, қосымша демалыс күнін беруге міндетті.

**IV бөлім. Жұмыс уақыты, демалыс уақыты, еңбек**

**және басқа да демалыстар**

10. Жұмыс беруші:

1) жұмыс уақытының ұзақтығын Қазақстан Республикасының заңнамасына сәйкес қамтамасыз етуге.

2) күнделікті жұмыс (жұмыс ауысымы) уақытында қызметкерге демалу және тамақ ішу үшін кем дегенде жарты сағаттық бір үзіліс беруге;

3) 1 және 2-топ мүгедектеріне еңбек ақыны толық төлей отырып, 6 күндік жұмыс аптасында – 36 сағат, 5 күндік кезінде –  
35 сағат қысқартылған жұмыс күнін тағайындауға.

1 және 2-топ мүгедектеріне жыл сайын ұзақтығы он бес күнтізбелік күннен кем болмайтын ақысы төленетін қосымша демалыс тағайындауға;

4) өндіріс шарттары бойынша белгіленген күнделікті жұмыс уақытының ұзақтығы сақталуы мүмкін емес, үздіксіз тәулік бойы жұмыстармен айналысатын қызметкерлер үшін қызметкермен (қызметкерлердің өкілімен) келісім бойынша айлық, поезд электрмеханиктері, дизель-генераторлық қондырғы механиктері үшін – тоқсандық, жұмысқа жарамсыз вагондарға ілесіп жүретін жолсеріктер үшін - жылдық есептік кезеңімен жұмыс уақытының жиынтықты есепке алуын енгізуге. Есептік кезеңдегі жұмыс сағаттарының нормасы алты күндік жұмыс аптасы жағдайындағы жұмыс уақытының теңгеріміне байланысты белгіленеді.

Жұмыс уақытын және демалыс уақытын реттеуді барлық есептік кезеңге белгіленген ауысымдық график негізінде жүргізуге, бұл ретте, қабылданған есептік кезеңде демалыс күндерінің саны осы есептік кезеңінің демалыс күндеріне сәйкес келуі тиіс;

5) ауысымдық жұмыспен айналысатын қызметкерлер үшін мұсылман күнтізбесі бойынша Құрбан айттың бірінші күні, 7 қаңтар – православиелік Рождество күндердегі жұмыс үшін жалақы төлеуді осы шарттың  
9-тармағының 19) тармақшасына сәйкес жүргізуге немесе қызметкердің қалауы бойынша дараланған мөлшерде төлем жасап, қосымша демалыс күнін беруге;

6) толық емес жұмыс күні режимін енгізген кезде демалысқа төлем жасау үшін (пайдаланылмаған демалысқа өтемақы төлеу үшін) орташа күндік (орташа сағаттық) еңбекақыны есептеуді нақты жұмыс істелген уақыт есебінен жүргізуге;

7) қызметкерлерге осы шарттың 6-қосымшасына сәйкес жұмыс орнын (лауазымын) сақтай отырып негізгі ақы төленетін жыл сайынға еңбек демалыстарын беруге.

Демалыстарды беру кезектілігін өндірістік процесті ескере отырып, бекітілген график бойынша белгілеуге.

Демалыстар графиктерін жасау кезінде негізгі ақы төленетін жыл сайынғы еңбек демалыстарын пайдаланудың басым құқығын мектепке дейінгі және бастауыш сыныптардың мектеп жасындағы балаларын жалғыз тәрбиелеуші қызметкерлерге олар үшін ыңғайлы уақытта беруге.

Қызметкерді еңбек демалысынан шақыртып алған жағдайда (оның келісімі бойынша) еңбек демалысының, соның ішінде еңбек демалыстың пайдаланылмаған күндерін ағымдағы жылдың басқа уақытында беруге  
немесе келесі жұмыс жылының еңбек демалысына қосуға не болмаса  
өтемақы төлеуге. Шақыртуды еңбектің зиянды жағдайлары үшін қосымша демалыс күндерін пайдаланғаннан кейін ғана жүргізсін. Жыл сайынғы еңбек демалысын төлеу оның басталуынан бұрын үш күнтізбелік күннен  
кешіктірмей, ал еңбек демалысы демалыстар графиктерінен тыс берілген жағдайда – ол берілген күннен бастап үш жұмыс күнінен кешіктірмей жүргізілсін;

8) Қызметкерге жыл сайынғы ақы төленетін демалыс берген кезде жылына бір рет бір айлық тарифтік мөлшерлемеден (лауазымдық жалақыдан) артық болмайтын мөлшерде материалдық көмек төлеуге.

Бұл ретте демалысқа аталған үстемеақыны оның басталуы келесі жылдың қаңтарына келетін еңбек демалысы кезеңінде сақталатын орташа жалақыны (демалыстық) есептеу ағымдағы жылдың желтоқсанында жүргізілуі тиіс жағдайда жылына екі рет төлеуге рұқсат етіледі.

Жаңадан қабылданған қызметкерге, ұзақтығы 6 ай және одан артық еңбекақысы сақталмайтын демалыстан шыққан немесе баланың үш жасқа толуына дейін күту жөніндегі еңбекақысы сақталмайтын демалыстан шыққан қызметкерге демалысына үстемеақы жұмысқа қабылданған/демалыстан шыққан күннен бастап кем дегенде 6 ай өткеннен кейін төленеді. Жыл сайынғы ақы төленетін демалыс бөліп берілген жағдайда қызметкерге материалдық көмек бір рет, есептелген демалыстық сомамен бірге толық көлемде төленеді;

9) ауыр жұмыстармен, еңбек жағдайы зиянды және (немесе) қауіпті жұмыстармен айналысатын қызметкерлерге осы шарттың 7-қосымшасына сәйкес ұзақтығы алты күнтізбелік күннен кем емес қосымша ақы төленетін жыл сайынғы еңбек демалыстарын беруге.

Қосымша ақы төленетін жыл сайынғы демалыстар олардың ауыр, зиянды және (немесе) қауіпті жағдайлардағы еңбегі өндірістік объектілерді еңбек жағдайлары бойынша аттестациялау нәтижелерімен расталған қызметкерлерге беріледі.

Жұмыс беруші өндірістік объектілерді аттестациялауды жүргізбеген жағдайда, сондай-ақ олар аттестациялауға жатпайтын жұмыс орындары бойынша қосымша ақы төленетін жыл сайынғы еңбек демалыстарыҚазақстан Республикасы Денсаулық сақтау және әлеуметтік даму министрінің  
2015 жылғы 28 желтоқсандағы № 1053 бұйрығымен бекітілген Жұмыс істеу жұмыс уақытының қысқартылған ұзақтығына, жыл сайынғы ақы төленетін қосымша еңбек демалысына және еңбекке ақы төлеудің жоғарылатылған мөлшеріне құқық беретін өндірістердің, цехтардың, кәсіптер мен лауазымдардың тізімі, ауыр жұмыстардың, еңбек жағдайлары зиянды және (немесе) қауіпті жұмыстардың тізбесіне сәйкес толық көлемде беріледі;

10) Жұмыс берушінің актілеріне сәйкес берген грант шеңберінде қызметкерді күндізгі оқу нысанындағы магистратура, аспирантура және докторантура (PhD) бағдарламалары бойынша оқуға жіберген кезде қызметкерге еңбеақысы сақталмайтын демалыс, сондай-ақ Жұмыс берушінің ішкі нормативтік құжаттарымен көзделген басқа да кепілдіктер беруге;

11) қызметкерге жазбаша өтініші негізінде Еңбек кодексінің нормаларына сәйкес еңбекақысы сақталмайтын демалыс беруге;

12) зейнеткерлік жасқа жетуіне 3 жыл және одан да кем уақыт қалған қызметкерлерге толық жұмыс күні (толық жұмыс аптасы, зейнетақы есептеу үшін кіріс 41 (қырық бір) еселенген айлық есептік көрсеткіштен кем еместі құраған жағдайда) режимін сақтауға;

13) мына қызметкерлерге қосымша ақы төленетін жыл сайынғы еңбек демалыстарын беруге:

- Қазақстан Республикасының «Семей сынақ ядролық полигонындағы ядролық сынаулардың салдарынан зардап шеккен азаматтарды әлеуметтік қорғау туралы» 1992 жылғы 18 желтоқсандағы №1787-ХІІ Заңына сәйкес (радиациялық қатерлі аймақтар үшін Қазақстан Республикасының заңнамасына сәйкес жеңілдіктер мен өтемақыларға берілген құқықты растайтын құжаттар болған жағдайда) экологиялық апатты аймақтарда тұратын қызметкерлерге;

- Қазақстан Республикасының «Арал өңіріндегі экологиялық қасірет салдарынан зардап шеккен азаматтарды әлеуметтік қорғау туралы» 1992 жылғы 30 шілдедегі №1468-ХІІ Заңына сәйкес экологиялық апатты аймақтарда тұратын қызметкерлерге;

- темір жол көлігі ұйымдарында үш жылдан астам еңбек өтілі бар қызметкерлерге – әр келесі жыл үшін 2 күннен, бірақ 6 (алты) күнтізбелік күннен аспайтын демалыс беруге;

- растайтын құжаттары болған кезде:

өндірістен қол үзбей орта және жоғары кәсіби білім беру ұйымдарында оқитындарға, сессия, дипломдық жобаларды дайындау және қорғау, оқу бітіру емтихандары кезеңінде демалыс беруге.

Ақы төлеуді білім ұйымының тиісті құжатымен расталған оқу жоспарын орындаған жағдайда, заңнамаға сәйкес оқу демалысының барлық кезеңіне есептелген орташа еңбекақы есебінен, алайда 20 айлық есептік көрсеткіштен аспайтын мөлшерде жүргізуге;

қызметкердің ата-анасының, жұбайының/зайыбының, балаларының, аға-інілерінің, апа-сіңілілерінің, қарындасының қайтыс болуына байланысты –  
3 жұмыс күнін;

некеге тұруға байланысты – 3 жұмыс күнін;

бала тууына/асырап алуына байланысты – 3 жұмыс күнін беруге міндеттеме алады.

Қосымша демалыстар ақы төленетін жыл сайынғы негізгі еңбек демалысына енгізілмейді, оларды есептеу және ақы төлеу ақы төленетін жыл сайынғы негізгі еңбек демалысының төлемақысын есептеу тәртібімен жүргізіледі.

**V бөлім. Жұмыспен қамту, әлеуметтік қорғау,**

**босатылатын қызметкерлерді кәсіби даярлау және қайта даярлау**

11. Жұмыс беруші:

1) қызметкерді жұмысқа қолданыстағы еңбек заңнамасына сәйкес қабылдап, оны міндетті түрде еңбек жағдайларымен, ішкі еңбек тәртібі ережелерімен және шартпен таныстыруға міндетті.

Қызметкерлерді жұмысқа қабылдаған кезде олармен еңбек шарттарының кәсібіне, біліктілігіне сәйкес жасалуын және еңбек жағдайлары өзгерген жағдайда, еңбек шартына толықтырулардың енгізілуін қамтамасыз етуге;

лауазымдары шарттың 8-қосымшасында көзделген қызметкерлермен типтік шарттың (9-қосымша) негізінде толық материалдық жауапкершілік туралы шарттардың жасалуын қарастыруға;

2) жұмысқа қабылдаған кезде қызметкерлермен еңбек шарттарын Еңбек кодексінің талаптарына сәйкес жасауға;

3) жұмысқа қабылдаған кезде қызметкерлермен еңбек шарттарын жасаған кезде:

а) еңбек жағдайларының сипатын, жұмыс орнындағы зиянды және қауіпті факторлардың тізбесін;

б) белгілі бір жұмысты орындау үшін қажетті арнайы киіммен, арнайы аяқ киіммен, жеке қорғану құралдарымен, жуу заттарымен қамтамасыз ету нормаларын;

в) демалыстарды беру немесе пайдаланылмаған еңбек демалысы үшін өтемақы төлеу тәртібін;

г) Жұмыс берушінің актілеріне сәйкес жекелеген жұмысшы мамандықтары, мамандар мен қызметшілердің лауазымдары үшін келесі жұмыс режимдерінің: үйде немесе объектідегі арнайы жабдықталған бөлмеде белгіленген сағаттар нормасы шегіндегі кезекшіліктің, жұмыстың икемді графигінің, толық емес жұмыс күнінің қолданылуын;

4) қызметкерлер санын немесе штатын қысқартқан кезде жұмыста қалдырудың артықшылық құқығын:

а) жалғыз асыраушы болып табылатын қызметкерлерге;

б) төрт және одан көп баласы бар көп балалы отбасылардың ата-аналарына;

в) темір жол көлігінде жұмыс істеген қызметкерлерге:

ерлерге – кем дегенде 25 жыл, әйелдерге - кем дегенде 20 жыл;

г) «Құрметті теміржолшы» белгісімен марапатталғандарға;

д) жылына кем дегенде бес рационализаторлық ұсыныс енгізген жағдайда көп жыл бойы белсенді рационализаторлық қызмет жасаған рационализаторларға беруге.

Кәсіпорынның қызметі тоқтатылған жағдайды қоспағанда, штат немесе қызметкерлер саны қысқартылған кезде бір отбасынан екі қызметкердің (ері, әйелі) жұмыстан босатылуына жол бермеуге;

5) Қоғамның құрылымдық бөлімшесі таратылған, штат немесе қызметкерлер саны қысқартылған кезде:

а) Жұмыс берушінің таратылуымен, қызметкерлер санының немесе штаттың қысқартылуына, Жұмыс берушінің экономикалық жағдайының нашарлауын тудырған өндірістердің және орындалатын жұмыстар мен қызметтер көлемінің төмендеуімен байланысты алда тұрған қызметкерлерді жұмыстан босату туралы жұмыспен қамтамасыз ету жөніндегі уәкілетті органға оларға қатысы болуы мүмкін деген, лауазымдары мен кәсіптерін, мамандықтарын, біліктілігін көрсету арқылы қызметкерлердің саны мен санаттары және жұмыстан босатылатын қызметкерлердің еңбекақы мөлшері мен босату басталғанға дейін кем дегенде бір ай бұрын олардың жұмыстан босатылатын мерзімдері туралы ақпарат беруге;

б) қызметкерге өз бетімен жұмыс іздеуі үшін аптасына бір күн немесе әр жұмыс күні ішінде екі сағат беруге;

в) Еңбек кодексіне сәйкес жұмысын жоғалтуға байланысты өтемақылық төлемдерді және екі орташа айлық еңбекақы мөлшерінде қосымша өтемақы төлеуге. Бұл ретте екі орташа айлық еңбекақы мөлшеріндегі (жұмыс іздеу кезеңінде сақталатын) қосымша өтемақыны теміржол көлігіндегі жұмыс өтілі кем дегенде бес жыл болатын адамдарға, халықты жұмыспен қамту орталығында тіркелу (есепке тұру) туралы анықтаманы ұсыну шартымен әр ай өткен соң, бір орташа айлық еңбекақы мөлшерінде төлеуге (бірінші және екінші айлар үшін) төлеуге.

Станцияларда, разъездерде халықты жұмыспен қамту орталықтары жоқ болған жағдайда құрылымдық бөлімше басшысына Қоғам басшылығының алдында елді мекенде бос жұмыс орнының болмауына байланысты қосымша өтемақылар төлеу туралы өтініш жасау құқығын беруге;

6) еңбек шарттары Еңбек кодексінің 52-бабы 1-тармағының 4), 8) – 16) және 18) тармақшаларымен көзделген негіздер бойынша бұзылатын қызметкерлерді қоспағанда, темір жол көлігі ұйымдарында кем дегенде 20 жыл жұмыс істеген, жасы бойынша зейнеткерлік демалысқа шығу құқығының басталуына дейін үш жыл қалған қызметкерлерге Қоғамның құрылымдық бөлімшелерінде жұмыс берілуіне кепілдік беруге.

«Қазақстан Республикасындағы зейнеткерлік қамтамасыз ету туралы» Қазақстан Республикасының заңымен белгіленген зейнеткерлік жасқа жетуге дейін үш жылдан кем қалған қызметкерлермен еңбек шартын Еңбек кодексінің 52-бабы 1-тармағының 2)-4) тармақшаларымен көзделген негіздер бойынша қажеттілігіне қарай құрылатын комиссияның оң шешімі болмайынша, бұзуға жол берілмейді.

Комиссия жұмыс берушінің және қызметкерлердің өкілдерінің тең санынан тұрады, жұмыс берушінің актісімен құрылады, шешім комиссия отырысы хаттамасымен ресімделеді;

7) жұмыс көлемі төмендеген, қайта ұйымдастырған, қайта құрылымдаған, трансформациялаған жағдайда, жұмыс істеушілердің санын бірінші кезекте:

кадрлардың жұмысткан өз еркімен босатылуы және оларды қабылдауды уақытша шектеу;

өз қаражаты есебінен кадрларды қайта оқыту, қайта даярлау жөніндегі іс-шаралар;

кадрлардың бөлімшелердің ішінде босаған жұмыс орындарына ауысуы;

қызметкерлерді уақытша және маусымдық жұмысқа пайдалану;

жұмыстан босатуға балама уақытша шара ретінде толық емес жұмыс уақыты режимін қолдану;

ұйымның құрылымдық бөлімшелері ішінде орын ауыстыру, тұрғын үй беру немесе оны жеңілдікпен сатып алуға жағдай жасау, қызметкерлер мен олардың отбасы мүшелерінің жол ақысын төлеу және Тараптардың келісімі бойынша басқа да жеңілдіктер беру арқылы жаңа жұмыс орнына көшу;

қызметкердің келісімі бойынша ауысу сәтінен бастап үш ай ішінде бұрынғы жұмыс орны бойынша орташа еңбекақысын сақтау арқылы басқа да тұрақты, еңбекақысы төмен жұмысқа ауыстыру есебінен реттеуге;

8) қызметкерлердің штаты ұлғайтылған кезде соңғы алты айдың ішінде штаттың қысқартылуына байланысты жұмыстан босатылған қызметкерлерге қолда бар бос орындар туралы оларға жазбаша хабарлама жіберу арқылы хабарлауға (егер қызметкер жазбаша хабарламаны алғаннан кейін 10 күн ішінде Жұмыс берушіге жүгінбесе, ол жұмысқа орналасудың артықшылық құқығынан айырылады);

9) босатылатын қызметкерлердің тиісті қайта даярлануы арқылы бос жұмыс орындарына артықшылықпен орналастырылуын қамтамасыз етуге. Қызметкерлердің қайта мамандануын (басқа кәсіптерге оқыту), оқу кезінде олардың орташа табысының 75 пайызын төлеу арқылы Жұмыс берушінің қаражаты есебінен жүзеге асыруға;

10) негізгі жұмысынан босатылмаған, сайланбалы кәсіподақ органдарының мүшелерімен еңбек шартын бұзуды, Қоғам таратылған жағдайлардан басқада, еңбек шартын бұзудың жалпы тәртібімен, бұл адамдар оның мүшелері болып табылатын кәсіподақ органының дәлелді пікірін ескере отырып жүргізуге.

Негізгі жұмысынан босатылмаған кәсіподақ органының басшысымен (төрағасымен) Қоғам таратылған жағдайлардан басқа жағдайларда жоғарғы Кәсіподақ органының дәлелді пікірінсіз еңбек шартын бұзбауға.

Кәсіби одақ органының дәлелді пікірін ұсыну тәртібі осы шарттың 10-қосымшасында қарастырылған;

11) Қоғамның құрылымдық бөлімшелерін тарату ниеті туралы тиісті кәсіподақ органдарын кем дегенде бір ай бұрын хабардар етуге, бұл ретте Кәсіподақ өкілдерін тиісті комиссиялар мен жұмыс топтарының құрамына кіргізуге;

12) жедел әскери қызметін өтеп келген және оны өтеп келгеннен кейін үш ай ішінде Қоғамға жұмысқа тұрғызу мәселесі бойынша жүгінген Қоғам қызметкерлеріне бұрынғы жұмыс орнын (лауазымын) ұсынуға, ал бұрынғы жұмыс орнына (лауазымына) орналастыру мүмкін болмағанда Қоғамдағы басқа жұмыс орнын (лауазымын) ұсынуға;

13) Жұмыс берушінің бастамасымен қызметкердің лауазымына сәйкес келмеуі немесе орындалатын жұмысқа біліктілігінің жеткіліксіз болуы салдарынан еңбек шарты бұзылған кезде, құрамында қызметкердің өкілі қатысуы тиіс аттестациялық комиссияның шешімін негізге алуға. Қызметкерлерді аттестаттаудың тәртібі, шарты және оны жүргізудің кезеңділігі Жұмыс берушінің жеке актісімен анықталады;

14) Кәсіподақ мүшесі болып табылатын қызметкердің еңбек тәртібін бұзуы (лауазымдық міндеттерін орындамауы/тиісінше орындамауы) бойынша талдауларды жүргізу кезінде комиссия құрамына кәсіби одақ органының өкілдерін кіргізуге;

15) жеке еңбек дауларын қарау үшін тепе-теңдік негізде Жұмыс берушінің және қызметкерлердің өкілдерінің тең санынан келістіру комиссияларын құруға.

Келістіру комиссиясы мүшелерінің сандық құрамы, оның жұмыс тәртібі, келістіру комиссиясы шешімдерінің мазмұны мен қабылдау тәртібі, келістіру комиссиясы өкілдігінің мерзімі Келістіру комиссиясы туралы ережемен белгіленеді (осы шарттың 11-қосымшасы);

16) «Қазақстан Республикасындағы зейнеткерлікпен қамтамасыз ету туралы» Қазақстан Республикасы заңының 11-бабы 1-тармағына сәйкес ауыр жұмыстармен, еңбек жағдайлары зиянды және (немесе) қауіпті жұмыстармен айналысатын қызметкерлермен зейнет жасына толған кезде еңбек шартының ұзартылуына жол бермеуге;

17) қызметкердің осы жұмысты орындауға кедергі келтіретін денсаулық жағдайының салдарынан лауазымына немесе орындайтын жұмысқа сәйкес келмеуі және медициналық қорытынды негізінде оны жалғастыру мүмкіндігін болдырмайтын жағдайларда Жұмыс берушінің бастамасы бойынша еңбек шарты тоқтатылған кезде қызметкерге үш ай үшін орташа жалақы мөлшерінде өтемақылық төлемді жүргізуге;

18) қызметкерлердің саны немесе штаты қысқарған жағдайда Жұмыс берушінің бастамасы бойынша жүкті әйелдермен, үш жасқа дейінгі балалары бар әйелдермен, он төрт жасқа дейінгі баланы (он сегіз жасқа дейінгі мүгедек баланы) тәрбиелеуші жалғыз басты аналармен, балалардың аталған санатын анасыз тәрбиелеп жатқан өзге тұлғалармен еңбек шартының бұзылуына жол бермеуге міндеттеме алады.

**VI бөлім. Еңбек қауіпсіздігі және еңбекті қорғау**

12. Жұмыс беруші:

1) еңбекті қорғау жағдайларын жақсарту жөніндегі іс-шаралардың орындалуын қамтамасыз етуге:

а) жұмыс орындарында еңбек жағдайларын жақсартуға жыл сайын мақсатты түрде арнайы киім, арнайы аяқ киім, жеке қорғану құралдары (дәрі-дәрмек немесе алғашқы медициналық көмек қобдишалары, емдік-профилактикалық тамақ – сүт, шырындар, жуғыш заттар) шығындарын есептемегенде, еңбекақы төлеу қорынан кем дегенде 1 пайыз мөлшерінде қаражат бөлуге;

б) Еңбек заңнамасының талаптарына сәйкес қызметкерлер өкілдерінің қатысуымен өндірістік объектілердің еңбек жағдайлары бойынша мерзімді аттестациясын өткізуге;

в) аттестациялық комиссия ұсыныстарының негізінде зиянды және қауіпті өндірістік факторларға жатқызған кезде жұмыс орнын қайта жарақтандыру немесе жою жөнінде шаралар қабылдауға;

г) жұмыс орындарын еңбек жағдайлары бойынша аттестациялау нәтижелері бойынша ауыр жұмыстармен, еңбек жағдайлары зиянды және (немесе) қауіпті жұмыстармен айналысатын қызметкерлерге, зиянды химиялық заттармен жұмыс істейтін қызмекерлерге жұмыстың зияндылық деңгейіне сәйкес профилактикалық мақсаттарда сүт немесе оған теңестірілген басқа өнімдерді беруге (осы шарттың 12-қосымшасы). Химиялық заттарды өндірумен немесе қолданумен байланысты жұмыстарда нақты жұмыс істеген күндері ауысым кезінде оның ұзақтығына қарамастан 0,5 литрден сүт беруге. Қорғасынның органикалық емес қосылыстарымен жұмыс істейтін қызметкерлерге сүтке қосымша 0,25-0,30 литр мөлшерінде табиғи қою жеміс шырынын беруге. Осы шарттың 12-қосымшасына өзгерістер мен толықтырулар жұмыс орындарын аттестациялау нәтижелері бойынша енгізіледі;

д) жұмыс істеушілер саны өзгерген сайын, цехтардың, учаскелердің және жұмыс орындарының технологиялық процестеріне тиісті түзетулер енгізуге;

2) жұмыс орындарында:

а) қауіпсіз еңбек жағдайларын;

б) қажетті санитарлық-гигиеналық жағдайларды;

в) еңбек қауіпсіздігі және еңбекті қорғау күйіне бақылау жасауды;

г) еңбек қауіпсіздігі, жағдайлары және еңбекті қорғау күйі туралы еңбек ұжымына дер кезінде хабарлануын қамтамасыз етуге.

Жұмыс орнында еңбектің қауіпсіз жағдайлары қамтамасыз етілмеген жағдайда, қызметкерлерді міндеттерін орындауға тартпауға.

Уәкілетті органның нормативтік актілеріне сәйкес әйелдер мен жасы 18-ге толмаған тұлғалардың ауыр жұмыстарға және еңбек жағдайлары зиянды жұмыстарға қабылдануына жол бермеуге;

3) қызметкерлердің белгіленген нормалар бойынша жуғыш, дезинфекциялаушы құралдармен және басқа да жеке қорғану құралдарымен, сондай-ақ, арнайы киіммен, арнайы аяқ киіммен мына мерзімдерге: жазғыларымен – 15 сәуірге дейін, қысқыларымен – 1 қазанға дейін қамтамасыз етілуін жүзеге асыруға.

Зейнеткерлікке шығуына байланысты жұмыстан босатылған қызметкерге оның келісімі бойынша берілген арнайы киімді және арнайы аяқ киімді қалдық құнын төлетіп, өзінде қалдыруға.

Жеке қорғану құралдары уақытынан бұрын тозған жағдайда, оларды мерзімінен бұрын ауыстыруды жүргізуге.

Дене мен қолдың кірлеуіне байланысты жұмыстармен айналысатын қызметкерлерге сабын берудің бір айлық нормасын Қоғамның филиалы басшысының бұйрығымен бекітілген Қызметкерлер кәсіптерінің тізіміне сәйкес кемінде 500 грамм мөлшерінде бекітуге.

Кәсіптерді қоса атқарғанда, негізгі жұмысты орындауға қатысы жоқ технологиялық, жөндеу-құрылыс және басқа да қосалқы-көмекші жұмыстарға тартылған кезде, сол жұмыстарды орындау үшін нормалармен көзделген қосымша жеке қорғану құралдарын беруге;

4) жұмысы пойыздар қозғалысымен және жолаушыларға қызмет көрсетумен байланысты, Жұмыс берушінің актілеріне сәйкес жұмыс уақытында нысандық киім кию міндетті болып табылатын қызметкерлерге белгіленген нормативтер бойынша нысандық киімді көзделген айырым белгілерімен және аксессуарларымен (фуражка, бөрік-құлақшын, дөңгелек жұмсақ және фетрден жасалған берет, көйлек, галстук, аяқ киім) ақысыз беруді жүргізуге;

Қызметкер зейнет демалысына шыққан, әскерге шақырылған жағдайда, қызметкерлер саны немесе штаты қысқарған кезде, қызметкер денсаулығына байланысты (тараптардың келісімі бойынша) басқа жұмысқа ауысқан жағдайда немесе қызметкер (тараптардың келісімі бойынша) басқа жұмысқа, яғни шығындары республикалық бюджет қаржысы есебінен ұзақ мерзімге субсидияланатын әлеуметтік мәні бар облысаралық қатынастардағы жолаушылар тасымалын жүзеге асыратын тасымалдаушыларды анықтау үшін өткен ашық тендер қорытындысы бойынша жолаушылар тасымалдайтын тасымалдаушы мекемесіне ауысқан жағдайда арнайы киімнің киілмегін мерзім ішіндегі қалдық құны филиалдың тауар-материалдық құндылықтарды есептен шығару жөніндегі комиссиясы жасаған акт бойынша және Қоғам филиалының кадрлар қызметі берген тиісті бұйрық негізінде есептен шығарылады.

5) мыналарды:

пойыздар қозғалысын қалпына келтіру үшін қармен күресу, құммен күресу, сумен күресу және басқа табиғи апаттардың салдарларын жою жөніндегі жұмыстарды орындайтын Қоғам қызметкерлерін;

Осы жұмыстарға тартылатын әрбір қызметкерге тәулігіне кем дегенде  
4 сағаттық үздіксіз жұмыс кезінде кем дегенде Қазақстан Республикасында белгіленген 0,3 АЕК мөлшерінде тамаққа қаражат қарастыруға;

6) Қоғам филиалдарының жол аралықтарындағы жұмыстарды орындайтын қызметкерлерін ауыз сумен қамтамасыз етуге;

7) мыналарды:

а) ауыр жұмыстармен, еңбек жағдайлары зиянды және (немесе) қауіпті жұмыстармен айналысатын қызметкерлердің Қазақстан Республикасының заңнамасында көзделген тәртіпте мерзімді медициналық тексерістен өтуін;

б) өте қауіпті жұмыстармен, машиналармен және механизмдермен байланысты жұмыстармен айналысатын қызметкерлердің ауысым алды және ауысымнан кейінгі медициналық куәландырудан өтуін қамтамасыз етуге міндетті.

Денсаулық сақтау саласындағы уәкілетті орган қабылдағанға дейін рейс басталар алдында медициналық куәландырудан өту рәсімін талап ететін кәсіптердің тізімі осы шарттың 13-қосымшасында көрсетілген;

8) еңбекті қорғау жөніндегі техникалық инспекторларға негізгі жұмыс орны бойынша орташа еңбекақысын сақтай отырып еңбек қауіпсіздігі мен еңбекті қорғаудың сақталуына ішкі бақылауды жүзеге асыру үшін айына 8 сағат беруге.

Айрықша көзге түскен еңбекті қорғау жөніндегі техникалық инспекторларды құрылымдық бөлімше басшысының және кәсіподақ комитетінің бірлескен ұсынысы бойынша ынталандыруға;

9) берілген арнайы киімді, арнайы аяқ киімді және басқа да жеке қорғану құралдарын пайдаланбайтын адамдарды жұмысқа жібермеуге;

10) жұмысқа жаңа келгендерден басқа, станцияларда және разъездерде тұратын филиалдардың қызметкерлеріне кезекті міндетті медициналық тексеруден өту кезінде іссапар шығыстарын (тәуліктік ақы, жол ақысы, тұру ақысы) төлеуді жүргізуге және орташа айлық еңбекақысын сақтауға;

11) уәкілетті органда қайта куәландырудан өткен кезде кезекті медициналық-әлеуметтік сараптаманы өткізетін күндері мүгедекке еңбекақысын сақтауға. Бұл ретте төлемді кем дегенде екі күннен артық болмайтындай жүргізуге;

12) өндірістегі жазатайым оқиғаның немесе кәсіби аурудың нәтижесінде жұмыс істеу қабілетінен толық немесе ішінара айырылған қызметкерге немесе қызметкер қайтыс болған жағдайда оны алуға құқығы бар тұлғаларға моральды зиян үшін төленетін өтемақыны қамтитын бір жолқы жәрдем ақы төлеуге, яғни:

қызметкер қайтыс болған жағдайда қызметкердің он еселенген жылдық табысы мөлшерінде, бірақ ол 800 ЕАТМ-дан аспауы тиіс;

1 немесе 2-топ мүгедегі болып танылған қызметкерге бес еселенген жылдық табысы мөлшерінде, бірақ ол 400 ЕАТМ-дан аспауы тиіс;

3 топ мүгедегі болып танылған қызметкерге екі еселенген жылдық табысы мөлшерінде, бірақ ол 160 ЕАТМ-дан аспауы тиіс;

жұмыс істеу қабілетінен айырылғаны анықталған жағдайда тиісті қызметкерге мүгедектік тағайындамай-ақ жылдық табысы мөлшерінде жәрдемақы төлеуге, бірақ ол 80 ЕАТМ-дан аспауы тиіс.

Мүгедектік тобы өзгерген жағдайда, бір жолғы жәрдемақының мөлшері қайта есептелмейді;

13) қызметкердің өмірі мен денсаулығына келтірілген зиянды, сондай-ақ, егер, зардап шегуші, осы көмек түрлеріне мұқтаж деп танылса және оларды ақысыз алмаса, денсаулығының зақымдануынан туындаған емделуге, қосымша тамақтануға, дәрі-дәрмектер сатып алуға, протездеуге, басқа адамның қарауына, санаторлық-курорттық емделуге, арнаулы көлік құралдарын сатып алуға, басқа кәсіпке дайындалуға және т.б. байланысты шығыстарын өтеуге.

Емделуге, санаторлық-курорттық емдеуге арналған шығыстарды төлеуді растайтын құжаттарды ұсынған еңбек міндеттерін орындаған кезде келтірілген зиянды өтеуге құқығы бар тұлғаға нақты шығындары бойынша шығыстарын өтеуге. Қазақстан Республикасының аумағында орналасқан санаторийлерге жолдамалар бойынша, сондай-ақ, егер зардап шегуші денсаулығының жағдайы бойынша Қазақстан Республикасында көрсетілмейтін санаторлық-курорттық ем алуға мұқтаж болған жағдайда, Қазақстан Республикасынан тысқары жерде орналасқан санаторийлерге жолдамалар бойынша санаторлық-курорттық емдеуге арналған шығыстарды өтеуге.

Өзінің еңбек міндеттерін орындаған кезде оның денсаулығына келтірілген зиянды өтеуге құқығы бар қызметкердің протездеу шығыстарын төлеу үшін осы шарттың 14-қосымшасында белгіленген нысан бойынша келісім жасалады;

Күтімді әлеуметтік қызметкер, сондай-ақ, отбасы мүшесі жүзеге асыра алады. Күтім үшін шығыстар Қазақстан Республикасы Үкіметінің 2015 жылғы 31 желтоқсандағы № 1193 қаулысымен белгіленген 1 жылға дейінгі жұмыс өтілі болғанда азаматтық қызметшілердің, мемлеукеттік бюджет қаражаты есебінен ұсталатын ұйымдар қызметкерлерінің, қазыналық кәсіпорындар қызметкерлерінің (жұмысшыларды қоспағанда) лауазымдық жалақыларын (мөлшерлемелерін) есептеуге арналған коэффициентке көбейтілген базалық лауазымдық жалақыға тең болатын, күтім жөніндегі әлеуметтік қызметкердің бір айлық жалақысы мөлшерінде өтеледі.

Көмектің бірнеше түріне мұқтаж зарадап шеккен адамға көмектің әр түрін алуға байланысты шығыстар өтеледі.

Шығыстар мөлшері талап етілетін күтімнің сипатына байланысты анықталады және медициналық күтімге мұқтаж мүгедектер үшін мүгедектің тұрған жері бойынша күтімді жүзеге асыратын әлеуметтік қызметкердің тарифтік мөлшерлемесінен (жалакысынан) кем болмайтындай етіп, ал тұрмыстық күтімге мұқтаж адамдар үшін, сол қызметкердің тарифтік мөлшерлемесінің (жалақысының) 50 пайызынан кем болмайтындай тағайындалады.

Әлеуметтік-медициналық сараптама қорытындысы негізінде еңбек міндеттерін орындауына байланысты жұмыс барысында мертіккен немесе кәсіби ауруға шалдыққан мүгедектерге автокөлік құралын сатып алуға, оны арнайы көлік құралына бейімдеп қайта жабдықтауға және ресімдеуге, күрделі жөндеуге және бензинге жұмсалатын шығындарды осы шарттың 15-қосымшасына сәйкес тәртіпте және мөлшерде бөлуге;

14) өндірістік жарақат алған 3-топ мүгедектерінің жұмысқа орналастырылуын, қажет болғанда, олардың қайта оқытылуын қамтамасыз етуге;

15) қызметкердің кәсіби ауруға шалдыққаны анықталған жағдайда оны медициналық қорытындыға сәйкес жұмыс істеу қабілеті қалпына келгенге немесе мүгедектік тағайындалғанға дейін орташа жалақысын сақтап, басқа жұмысқа ауыстыруға;

16) Қазақстан Республикасының заңнамасында белгіленген тәртіпте еңбек міндеттерін орындаған кезде қызметкердің мертігуіне, кәсіби ауруға шалдығуына немесе денсаулығының басқаша зақымдалуына байланысты келтірілген залалды өтеу есебінен төленетін сомаларды қайта есептеуге;

17) жылдың суық мезгілінде ашық ауада жұмыс істейтін қызметкерлерге әр сағат сайын жылынуға он минут беруге. Бұл уақытты жұмыс уақытына кіргізуге. Аталған қызметкерлерді жылынуына және демалуына арнайы жабдықталған орын-жаймен қамтамасыз етуге;

18) зардап шегуші немесе оның туысқаны өз өкілін белгілеген жағдайды қоспағанда, кәсіподақ қызметкерін кәсіподақ мүшесі болып табылатын зардап шегуші қызметкердің уәкілетті өкілі деп санауға;

19) жаңадан ұйымдастырылған өндірістерде олардың жұмыс ерекшелігін ескере отырып, арнайы киім мен арнайы аяқ киім беру нормаларын белгілеуге;

20) қызметкерлерді еңбек (қызметтік) міндеттерін орындау кезінде жазатайым оқиғалардан міндетті сақтандырылуын қамтамасыз етуге міндеттеме алады.

21) қызметкерлерд олардың еңбек (қызметтік) міндеттерін орындауы кезінде жазатайым оқиғалардан міндетті сақтандырылуын қамтамасыз етуге міндеттеме алады.

**VII бөлім. Қоғам қызметкерлеріне арналған әлеуметтік пакет**

13. Жұмыс беруші:

1. 1-інші және 2-інші топ мүгедектігіне байланысты «Қазақстан Республикасындағы зейнетақымен қамтамасыз ету туралы» Қазақстан Республикасы заңымен белгіленген жасы келуіне байланысты зейнеткерлікке шығуына байланысты жұмыстан босатылған кезде темір жол көлігі ұйымдарындағы:

- еңбек өтілі 5 жылдан кем болса – лауазымдық жалақысынан (тарифтік мөлшерлемесінен) 25% мөлшерінде;

- еңбек өтілі 5 жылдан астам қызметкерлерге – лауазымдық жалақысы (тарифтік мөлшерлемесі) мөлшерінде бір жолғы жәрдемақы төлеуге.

«Құрметті теміржолшы» белгісімен марапатталғандарға бір жолғы өтемақыны 50 пайызға ұлғайтуға;

1. мыналарға:
2. қызметкердің қайтыс болуына байланысты – 100 АЕК; қызметкердің ата-аналары, жұбай/жары, балалары қайтыс болуына байланысты – 50 АЕК;
3. бала тууына, асырап алуына байланысты – екі еселенген ең төменгі еңбекақы мөлшерінде, ал 4, 5-класты станцияларда және разъездерде жұмыс істейтін қызметкерлерге – үш еселенген ең төменгі еңбекақы мөлшерінде, ал қызметкерде екі немесе одан көп бала туған, қызметкер екі және одан көп баланы асырап алған кезде – үш еселенген ең төменгі еңбекақы мөлшерінде,  
   ал 4, 5-класты станцияларда және разъездерде жұмыс істейтін қызметкерлерге – төрт еселенген ең төменгі еңбекақы мөлшерінде;
4. некеге тұруға байланысты – бюджеттен бөлінген қаражат шегінде 15 АЕК мөлшерінде материалдық көмек көрсетілсін.

Материалдық көмек көрсетуге арналған өтініштер растаушы құжаттарымен қоса оқиға болған күннен бастап 90 күннен кешіктірілмей берілуі тиіс.

Материалдық көмек оқиға болған күннен бастап белгіленген АЕК/ЕАТМ көрсеткіші мөлшерінде көрсетіледі.

3) Қоғамның «Құрметті теміржолшы» белгісімен марапатталған қызметкерлерінен басқа қызметкерлерінің және олардың асырауындағы адамдардың біреуінің Қазақстан Республикасы мен Тәуелсіз мемлекеттер достастығына қатысушы мемлекеттердің аумағы бойынша жылына бір рет темір жол көлігімен жолаушылар/жүрдек пойыздарының купе вагонында, сондай-ақ «Турист» класты «Тұлпар-Тальго» вагондарынан құрастырылған пойыздарда ақысыз жол жүру (баратын жеріне және кері қарай, бұл ретте жөнелту станциясынан жол жүру құжаттарын (билеттерін) сатып алу мүмкіндігі болмаған жағдайда жол жүруді төлеу сол жолдағы басқа станцияларда сатып алынған жол жүру құжатының (билеттің) негізінде жүзеге асырылуы мүмкін) шығындарын өтеуге.

Төте (тікелей) маршрут пойздары болмаған жағдайда транзитпен жол жүруге және қажет бағыттағы пойыздардың бір бағытына (баратын жеріне және кері қарай қайту) екі рет ауысып отыруға рұқсат етіледі.

Қызметкердің асырауындағы адамның жалғыз жүру (қызметкердің өзінің ілесіп жүруінсіз) шығыстары өтелген жағдайда қызметкер өзінің жол жүру шығыстарының өтелу құқығынан айырылады.

Жылына бір рет тегін жол жүруге құқығы бар тұлғаларға бір жылдық мерзімге жолаушылар және қала маңындағы қатынас пойыздарында жүруге арналған шығыстарды өтеуге рұқсат беруге. Билеттің құнын өтініште көрсетілген (бір бағытта 150 км-ден артық болмайтындай), айына екі рет (баратын жеріне және кері қарай) жүру есебінен, билет берілген күні қолданылатын тариф бойынша белгілеуге;

4) «Құрметті теміржолшы» белгісімен марапатталған қызметкерлерге және оның қарауындағы бір адамға Қазақстан Республикасының және Тәуелсіз мемлекеттер достастығына қатысушы мемлекеттердің аумағы бойынша темір жол көлігімен жылына 1 рет, яғни жолаушылар/жүрдек пойыздарының жатын вагонымен, сондай-ақ «Тұлпар-Тальго» вагондарынан құрастырылған пойыздардың «Бизнес» класты жатын вагонымен жол жүру шығыстарын (баратын жеріне және кері қарай, бұл ретте жөнелту станциясынан жол жүру құжаттарын (билеттерін), ал сатып алу мүмкіндігі болмаған жағдайда жол жүруді төлеу сол жолдағы басқа станцияларда сатып алынған жол жүру құжатының (билеттің) негізінде жүзеге асырылуы мүмкін) жөніндегі шығыстарын өтеуге;

5) Қоғам бюджетінен бөлінген қаражат шегінде:

а) қызметкерлерге Қазақстанның және жақын шетелдегі елдердің сауықтыру орталықтарына, сондай-ақ санаторий-курорттық сауықтыру орындарына жеңілдікпен жолдама беруге;

б) темір жол көлігіндегі еңбек өтілі кем дегенде 5 жыл және лауазымдық еңбекақысы 60 еселенген АЕК мөлшерінен төмен қызметкерлерге медициналық көрсетілімдері, толтырылған санаторлық картасы, жолдама үшін төленген шоты болған жағдайда (санаторий-курорттық емделуге санаторий-курорттық сауықтыру қызметтерін көрсететін санаторийлерге Қоғам жеңілдікпен беретін жолдамалардан басқа) 60 еселенген АЕК мөлшерінде бюджет көлемінде материалдық көмек көрсетуге;

Материалдық көмекті көрсету тәртібі Қоғамның жергілікті актілерімен анықталады;

6) Темір жол көлігінде кем дегенде 20 жыл жұмыс істеген қызметкерлерге тістерін протездеу үшін (бағалы металмен протездеуді қоспағанда) жиырма төрт айда бір рет 15 (он бес) АЕК мөлшерінде Қоғам бюджетінен бөлінген қаражат көлемінде материалдық көмек көрсетуге:

Материалдық көмек тіс протездеу қызметін көрсету фактісін растайтын құжаттар (шот-фактуралар, орындалған жұмыстар актісі, қазыналық чек) негізінде көрсетіледі.

Материалдық көмек көрсету тәртібі Қоғамның жергілікті актілерімен белгіленеді;

7) 3, 4, 5-класты стансаларға, басып озу пункттері мен разъездерге жұмысқа келген жас маман – теміржолшыларға жұмысқа орналасу үшін 25 АЕК мөлшерінде материалдық көмек көрсетуге;

8) Темір жол саласындағы жоғары және орта арнайы кәсіби білім беретін мекемелерде білім алулары үшін қызметкерлерге және олардың балаларына жұмыс берушінің актісіне сәйкес қаражат бөлуге;

қызметкерлерді Қазақстан Республикасының еңбек заңнамасы негіздеріне оқыту іс-шараларын жүзеге асыруға;

9) темір жол саласындағы еңбек өтілі ер азаматтар үшін – кем дегенде 20 жыл, ал әйел азаматтар үшін - кем дегенде 15 жыл болған жағдайда, әйел азаматтарға - 55 жасқа, ер азаматтарға - 60 жасқа толуына байланысты бір айлық тарифтік мөлшерлеме (еңбекақы) көлемінде бір жолғы көтермелеу сыйақысы төленеді.

Қоғам бюджетінен бөлінген қаражат көлемінде 8 АЕК-тен аспайтын мөлшерде 8 наурыз халықаралық әйелдер күні қарсаңында әйел азаматтарға бір жолғы көтермелеу сыйақысы төленеді;

10) Қазақстан Республикасы заңнамасына сәйкес жүктілікке және босануына, жаңа туған баланы (балаларды) асырап алуына байланысты табысы болмаған жағдайда, әлеуметтік төлем сомасын ұстап қалып, орташа еңбекақыны сақтай отырып, жүктілікке және босануына байланысты демалысқа, жаңа туған баланы (балаларды) асырап алған қызметкерлерге берілетін демалысқа ақы төлеуге.

Жүктілікке және босануына, жаңа туған баланы (балаларды) асырап алуына байланысты табысы болмаған жағдайда, әлеуметтік төлем сомасын ұстап қалып, орташа еңбекақыны сақтай отырып, жүктілікке және босануға байланысты демалысқа, жаңа туған баланы (балаларды) асырап алған қызметкерлерге берілетін демалысқа ақы төлеуге арналған өтініштер босанған және бала асырап алған күннен бастап 90 күннен кешіктірілмей берілуі тиіс;

11) Қоғам бюджетінен бөлінген қаражат шегінде өндірісте жазатайым оқиға салдарынан қайтыс болған Қоғам қызметкерлері мен қызметкерлердің отбасыларына, көзделмеген шығындарға апаратын айырықша маңызды оқиғалар туындаған кезде 200 АЕК-тен аспайтын мөлшерде материалдық көмек көрсетуге;

Материалдық көмек көрсету тәртібі Қоғамның жергілікті актілерімен белгіленеді;

12) жоғары білікті кадрларды қолдау, жұмысқа тарту мақсатында Жұмыс берушінің актісіне сәйкес қызметкердің меншігіне жеңілдікпен тұрғын үй беруге.

13) «Жас кәсіби маман» атты жыл сайын өтетін конкурстың қорытындысы бойынша жеңімпазға 20 (жиырма) АЕК мөлшерінде бір жолғы материалдық көтермелеу сыйақысын беруге;

14) жыл сайын өтетін салалық жарыс қорытындысы бойынша «Кәсібі бойынша үздік» атағы берілген, Қоғам филиалдарында жұмыс істейтін, жыл сайынғы салалық жарыстың жеңімпаздары атанған қызметкерлерге жылына бір рет «Кәсібі бойынша үздік» атағын алған сәттен бастап сол жыл ішінде Қазақстан Республикасы аумағында орналасқан сауықтыру орталықтары мен шипажайларға тегін жолдама беруге;

15) Жастар күніне орай Қоғам бюджетінен бөлінген қаражат көлемінде жыл сайын Қоғам филиалдары қызметкерлерінің ішінен «Мерейлі жас темір жол отбасы» конкурсының жеңімпаздары атанған жас отбасыларына 15 АЕК мөлшерінде материалдық көмек көрсетуге.

16) білім беретін мекемелері (мектеп, мектеп-интернат) жоқ елді мекенде тұратын мектеп жасындағы балалары бар қызметкерлерге қажетті құжаттарды (қызметкердің мектеп жасындағы балаларының санын растайтын анықтамаларды, мектептің орналасқан жерін және балалардың осы мектепте оқитынын растайтын мектеп анықтамаларын) тапсырған кезде қалалар мен ірі тораптық стансаларда орналасқан мектептердегі, мектеп-интернаттардағы оқу орнына барып келу үшін бір оқушыға оқу жылы кезеңінде 1 АЕК мөлшерінде ай сайынғы қосымша ақы төлеуге;

17) қызметкерлерге уақытша еңбекке жарамсыздығына байланысты берілетін әлеуметтік жәрдемақыны заңнамаға сәйкес есептелген орташа еңбекақы есебінен төлеуге.

Сондай-ақ уақытша еңбекке жарамсыздығына байланысты айына бір рет берілетін жәрдемақының көлемі келесі мөлшерден аспауы тиіс:

темір жол саласында еңбек өтілі 15 жылға дейін болса – 15 АЕК;

темір жол саласында еңбек өтілі 15 жылдан 30 жылға дейін болса -   
20 АЕК;

темір жол саласында еңбек өтілі 30 жылдан асатын болса -   
30 АЕК.

Қызметкер жұмыста жарақат алуына немесе кәсіби ауруға шалдығуына байланысты уақытша еңбекке жарамсыздығы үшін төленетін жәрдемақыны орташа еңбекақының 100% мөлшерінде төлеуге;

18) ақша мыналарға:

1. Қоғам қызметкерлері балаларының жазғы сауықтыру демалысын балалар сауықтыру орталықтарында ұйымдастыруға;
2. Қоғам қызметкерлерінің балаларын демалыс орындарына апарып және оларды кері алып қайту үшін медицина қызметкерінің ілесіп жүруіне; Балаларға арналған сауықтыру демалыс орталықтарында болған кезеңде жолдама құнының есебінен жазатайым оқиғалардан балалардың ерікті сақтандырылуын қамтамасыз етуге;

19) жыл сайын Отан қорғаушылар күніне орай Қоғамда есепте тұрған Қоғам қызметкерлері - Чернобыль АЭС апат салдарын жоюға қатысушыларға, жауынгер – интернационалистерге 15 АЕК мөлшерінде бір жолғы материалдық көмек көрсетуге;

20) жұмыс орындарын (лауазымдарын) және еңбекақыларын сақтай отырып, қызметкерлердің әлеуметтік-мәдени іс-шараларға, Қоғам және Кәсіподақ өткізетін жастар форумына және басқа да форумдарға, конференцияларға, тренингтерге, пікірталас клубтарына, сессияларға, жас кәсіподақ көшбасшысы мектептеріне және Қоғам мен Кәсіподақтың құрама командаларының республикалық және халықаралық жарыстарына қатысуын қамтамасыз етуге;

21) Қоғам бюджетінде қаражат болған жағдайда, барлық қызметкерлерге медициналық қызмет көрсетілуін қамтамасыз етуге;

22) донор болып табылатын қызметкер медициналық тексеруден және қаны мен оның құрамдас бөліктерін донациялаған күндері жұмыстан босатылып, орташа еңбекақысы сақталады.

Донор функциясын жүзеге асырушы донорға орташа еңбекақысы сақталып, қосымша бір күн демалыс беріледі.

Егер донор болып табылатын қызметкер Жұмыс берушімен келісім бойынша қанды және оның құрамдас бөліктерін донациялаған күні жұмысқа шыққан жағдайда оған оның қалауы бойынша орташа еңбекақысын сақтай отырып, басқа бір күн демалыс күн ретінде берілуі немесе бұл күн жыл сайынғы еңбек демалысына қосылуы мүмкін;

23) бір жарым жасқа дейінгі балалары бар әйелдерге, бір жарым жасқа дейінгі балаларды анасыз тәрбиелеуші әкелерге (бала асырап алушыларға) жұмыстың әрбір үш сағаты сайын келесі ұзақтықпен баласын (балаларын) тамақтандыру үшін қосымша үзіліс беруге:

1) бір баласы барларға – әрбір үзіліс уақыты отыз минуттан кем болмауы тиіс;

2) екі немесе одан да көп балалары барларға – әрбір үзіліс уақыты бір сағаттан кем болмауы тиіс.

Баланы (балаларды) тамақтандыру үшін берілетін үзіліс уақыты қызметкердің өтініші бойынша демалыс пен тамақ ішуге берілетін үзіліс уақытына қосылады немесе жинақталған үзіліс уақыты жұмыс күнінің (ауысымның) басында немесе соңында беріледі.

Баланы (балаларды) тамақтандыру үшін берілетін үзіліс уақыты жұмыс уақытына қосылады. Үзіліс кезінде әйелдердің, әкелердің (асырап алушыларға) орташа еңбекақысы сақталады;

24) «Болашақ» халықаралық стипендиясы аясында шетелге оқуға, тағлымдамаға жіберілген қызметкерлерге жұмыс орны (лауазымын) сақталып, оқу демалыстарын беруге;

Бұл ретте егер қызметкер оқу аяқталған күннен бастап 2 ай ішінде жұмыстағы лауазымдық міндеттеріне кіріспесе, қызметкердің жұмыс орны (лауазымы) сақталмайды;

25) уақытша еңбекке жарамсыздығына байланысты:

а) қызметкерге соттың үкімімен оңың кінәлілігі айқындалған қылмыстық құқық бұзушылық кезінде алған өндіріс жарақаты салдарынан уақытша еңбекке жарамсыздық кезінде;

б) соттың ұйғарымы бойынша қызметкерді мәжбүрлі түрде емдеген кезде (психикалық аурулардан басқа);

в) заңды күшіне енген соттың үкімімен немесе сот қаулысымен оның кінәлілігі айқындалған жағдайда қызметкер қамауда болған кезде және соттың медициналық сараптамасы шыққан кезде;

г) ауырып қалған немесе ішімдік ішу, есірткі және токсикологиялық заттарды қолдану салдарынан өндірісте жарақат алған қызметкердің уақытша еңбекке жарамсыздығы кезінде;

д) жыл сайынғы еңбекақысы төленетін демалыс кезінде еңбекке жарамсыз болған күндері үшін жәрдемақы төленбейді;

26) Қоғам қызметкерлерінің, оның ішінде кластан тыс және бірінші класты стансаларда жұмыс істейтін қызметкерлердің бір жастан он жасты қоса алғанға дейінгі балаларына бір балаға АЕК-тың 50 пайызынан кем болмайтын мөлшерде, ал филиал қызметкерлері, 2, 3, 4, 5 класты стансаларда, разъездерде және басып озу пункттерінде жұмыс істейтін қызметкерлердің балаларына Жаңа жыл қарсаңында бір балаға АЕК-тың 50 пайызынан кем болмайтын мөлшерде материалдық көмек көрсетуге қаражат қарастыруға.

Бюджетте қызметкерлердің он жасқа дейінгі балаларына жаңа жылдық сыйлығын қоса есептегенде, бір балаға бір сыйлықтың бағасы бір АЕК-ке дейін болатындай, жаңа жылдық сыйлықтар сатып алуға қаражат қарастыру.

Егер баланың ата-анасының екеуі де Қоғам қызметкері болған жағдайда жаңа жылдық сыйлық және жаңа жылдық ертеңгілікке билет/материалдық көмек олардың біреуіне ғана беріледі;

27) әрбір балаға:

а) 1 қыркүйекке – 3 және одан көп оқушы балалары бар қызметкерлерге, жалғыз өзі 2 оқушы бала тәрбиелеуші қызметкерлерге 2 АЕК мөлшерінде;

б) мүгедектер күніне - 18 жасқа дейінгі мүгедек балалары бар қызметкерлерге 10 АЕК мөлшерінде материалдық көмек көрсетуге.

Егер баланың ата-анасының екеуі де Қоғам қызметкері болған жағдайда материалдық көмек тек қана олардың біреуіне беріледі;

28) Отбасы күніне орай төрт және одан да көп баласы (18 жасқа дейінгі балалары, 18 жасқа дейінгі мүгедек балалары бар) бар Қоғамның көп балалы отбасыларына және жалғыз өзі 2 және одан көп бала тәрбиелеп отырған қызметкерлерге 4 АЕК мөлшерінде материалдық көмек көрсетуге.

Егер баланың ата-анасының екеуі де Қоғам қызметкері болған жағдайда материалдық көмек тек қана олардың біреуіне беріледі;

29) Балаларды қорғау күніне орай 14 жасқа дейінгі баланы/балаларды жалғыз тәрбиелеп отырған қызметкерге 5 АЕК мөлшерінде материалдық көмек көрсетуге;

30) Мүгедектік алған қызметкерлермен еңбек шарты бұзылған кезде, оларға Қоғам зейнеткерлері ретінде әлеуметтік пакет бере отырып, Қоғамның филиалдарында есепке қойылады.

**VIII бөлім. Қоғам зейнеткерлеріне әлеуметтік пакет**

14. Жұмыс беруші:

1. Қазақстан Республикасына көшіп келген, зейнеткерлікке  
   Тәуелсіз Мемлекеттер Достастығына қатысушы елдердің темір жол ұйымдарынан зейнеткерлікке шыққан, еңбек өтілі кем дегенде 10 жыл зейнеткер-темір жолшылардың Қоғамның филиалдарында тұрғылықты жері бойынша есепке қойылуын қамтамасыз етуге және оларға осы Шартта көзделген жеңілдіктерді беруге;
2. зейнеткер-темір жолшы қайтыс болған жағдайда оның отбасына немесе оны жерлеу рәсімін өткізетін адамға 15 еселенген АЕК мөлшерінде материалдық көмек көрсетуге.
3. Қоғам бюджетінен бөлінген қаражат көлемінде зейнеткерлерге жиырма төрт айда бір рет тістерін протездеу үшін (бағалы металмен протездеуді қоспағанда) 10 (он) АЕК-тен аспайтын мөлшерде материалдық көмек көрсетуге:

а) еңбек өтілі теміржол көлігі саласында 25 жылдан кем болмайтын және теміржол көлігі ұйымынан жасына сәйкес зейнеткерлікке шыққан;

б) жалпы сырқатына немесе жарақаттануына байланысты мүгедектік алып, жұмыстан шыққан және еңбек өтіліне қарамай Қоғамның құрылымдық бөлімшелерінде есепте тұрған қызметкерлерге;

Материалдық көмек тіс протездеу қызметін көрсету фактісін растайтын құжаттар (шот-фактуралар, орындалған жұмыстар актісі, қазыналық чек) негізінде жүргізіледі;

4) Көлік қызметі күніне орай зейнеткерлерге 2 АЕК мөлшерінде біржолғы материалдық көмек көрсетуге;

а) темір жол көлігінде еңбек өтілі 10 жылдан кем болмайтын және темір жол көлігі ұйымынан жасына сәйкес зейнеткерлікке шыққан зейнеткерге;

б) жалпы сырқатына немесе жарақаттануына байланысты мүгедектік алып, жұмыстан шыққан және Қоғамның құрылымдық бөлімшелерінде есепте тұрған қызметкерлерге;

5) Көлік қызметі күніне орай Қоғам бюджетінде қарастырылған қаражат көлемінде Қоғам филиалдарында есепте тұрған қарттар үйіндегі зейнеткерлерге бару үшін жылсайын 7 АЕК мөлшерінде қаражат бөлуге;

6) айырықша маңызды оқиғалар туындауына байланысты материалдық көмек көрсетуге. Материалдық көмек көрсету тәртібі мен талаптары Қоғамның жергілікті актілерімен реттеледі;

7) Жеңіс күнін тойлау қарсаңында Ұлы Отан соғысына қатысушы зейнеткерлерге, Қатынас жолдары халық комиссариатының арнайы құрылымдарына қатысушы болып табылатын зейнеткерлерге 30 АЕК мөлшерінде материалдық көмек көрсетуге;

8) Қоғамда есепте тұрған Ұлы Отан соғысының ардагерлеріне бір ардагерге айына 50 кВт есебінен тұтынылған электр энергиясының құны мөлшерінде материалдық көмек көрсетуге;

9) «Құрметті теміржолшы» белгісімен марапатталғандарды қоспағанда, зейнеткерлікке темір жол көлігі кәсіпорындарынан шыққан және ондағы еңбек өтілі кем дегенде 10 жылдан кем болмайтын Қоғам зейнеткерлеріне жылына бір рет Қазақстан мен Ресей Федарациясы темір жолдарында жолаушылар/жүрдек пойыздарының купе вагондарында, сондай-ақ «Тұлпар-Тальго» вагондарынан құрастырылған пойыздарда жол жүрген (баратын жеріне және кері қарай, бұл ретте жөнелту стансасынан кері бағытта жол жүру құжаттарын (билеттерін) сатып алу мүмкіндігі болмаған жағдайда жол жүру құнын төлеу сол жолдағы басқа стансаларда сатып алынған жол жүру құжатының (билеттің) негізінде жүзеге асырылуы мүмкін) шығындарын 10 АЕК-тен артық болмайтындай мөлшерде өтеуге.

Тікелей маршруттағы пойыздар болмаған жағдайда транзитпен жол жүруге және қажет бағыттағы пойызға бір бағытқа (баратын жеріне және кері қарай) екі реттен асырмай ауысып отыруға рұқсат етіледі.

«Құрметті теміржолшы» белгісімен марапатталған зейнеткерлерге жылына 1 рет Қазақстан Республикасының және Тәуелсіз Мемлекеттер Достастығына қатысушы мемлекеттердің аумағында темір жол көлігімен жолаушылар/жүрдек пойыздарының жатын вагондарында, «Тұлпар-Тальго» вагондарынан құрастырылған пойыздардың «Бизнес» класты жатын вагондарында жол жүру (баратын жеріне және кері қарай, бұл ретте жөнелту стансасынан жол жүру құжаттарын (билеттерін) сатып алу мүмкіндігі болмаған жағдайда жол жүруді төлеу сол жолдағы басқа стансаларда сатып алынған жол жүру құжатының (билеттің) негізінде жүзеге асырылуы мүмкін) шығындарын жылына 1 реттен асырмай өтеуге.

Тікелей маршруттағы пойыздар болмаған жағдайда транзитпен жол жүруге және қажет бағыттағы пойызға бір бағытқа (баратын жеріне және кері қарай) екі реттен асырмай ауысып отыруға рұқсат етіледі.

10) жыл сайын Қазақстанның, жақын және алыс шетелдердің сауықтыру орталықтарына Қоғамның қызметкерлері мен зейнеткерлеріне санаторий-курорттық сауықтыру қызметін сатып алуға;

11) темір жол көлігіндегі еңбек өтілі кем дегенде 25 жыл болатын зейнеткерлерге, сондай-ақ жұмыс өтіліне қарамай, өндірісте жарақат алуына байланысты 1-інші және 2-нші топтағы мүгедектік алуына байланысты жұмыстан шыққан зейнкетерлерге, еңбек өтіліне қарамай, олар 70, 80, 90 және 100 жасқа толған кезде 7 АЕК мөлшерінде бір жолғы материалдық көмек көрсетуге.

12) кәсіподақ комитеттерімен бірлесе зейнеткерлерді жерлеу рәсімін ұйымдастыруға және қажеттілігіне қарай зейнеткерлердің әлеуметтік-тұрмыстық мәселелерін шешу үшін автокөлік бөлу мәселесін қамтамасыз етуге міндеттеме алады.

**IX бөлім. Кәсіподақ міндеттері**

15. Кәсіподақ:

* 1. өз өкілеттігі шегінде әлеуметтік-еңбек шиеленістерінің алдын алу шараларын қабылдауға;

1. кәсіподақ мүшелерінің Қазақстан Республикасының заңнамасымен белгіленген ереуілдерді, бейбіт жиналыстарды, митингтерді, шерулерді, пикеттерді (ереуілдерді) және демонстрацияларды ұйымдастыру және жүргізу тәртібін сақтауды қамтамасыз етуге;
2. кәсіподақ мүшелерінің арасында олардың құқықтық, соның ішінде Қазақстан Республикасының еңбек заңнамасының негіздері бойынша сауатын арттыру, келіссөздер жүргізу дағдысын дамыту және еңбек дауларында консенсусқа қол жеткізу мәселесі жөнінде түсіндірме жұмыстарын жүргізуге;
3. қызметкерлердің ішкі еңбек тәртібін және еңбек тәртібін сақтау ережесін, сондай-ақ еңбек қауіпсіздігі және еңбекті қорғау ережелерін сақтауға көмектесуге;
4. жарғыда белгіленген тәртіппен Кәсіподақ мүшелерін түскен және жұмсалған ақша туралы хабардар етуге;
5. Кәсіподақ мүшесі болып табылмайтын қызметкерлердің мүдделерін де кәсіподақ мүшелеріне арналған жағдайда білдіруге;
   1. Кәсіподақ мүшелерінің әлеуметтік-еңбек құқықтары мен мүдделерін:

олардың өмір сүру деңгейін көтеру;

жұмыстан босату және жұмыспен қамтуға жәрдемдесу;

жұмыс уақыты және демалыс уақыты режимін сақтау мәселелері бойынша қорғауға;

* 1. салауатты өмір салтын насихаттау жұмыстарын жүргізуге, кадрлық құрылым қызметкерлерімен бірлесе отырып, Қоғам қызметкерлеріне жолдамалар бөлуге, балалардың демалуы мен сауығуын ұйымдастыруға қатысуға, бұл ретте әлеуметтік әділдік және Қоғамның барлық аймағын біркелкі қамту ережелерінің сақталуын бақылап отыруға;
  2. өндірісте қауіпсіз және салауатты еңбек жағдайларының жасалуына қоғамдық бақылауды жүзеге асыруға, өндірістегі жазатайым оқиғаларды тексеруге, оларды болғызбау шараларын әзірлеуге қатысуға;
  3. зардап шеккен қызметкерлерге және өндірісте қаза болғандардың отбасыларына ақысыз кеңес беру мен Жұмыс берушінің қызметкердің мертігуіне немесе оның еңбек міндеттемелерін орындауына байланысты денсаулығына келтірілген басқа да зиянды дер кезінде және толық өтеу мәселесі бойынша құқықтық көмек көрсетуіне, сондай-ақ Қазақстан Республикасының заңнамасына сәйкес бір жолғы жәрдемақы төлеу мәселелерін шешуде құқықтық көмек көрсетуге;
  4. өз мүшелерінің құқықтары мен мүдделерін білдіру және қорғауға, сондай-ақ берілген өкілеттіктер шегінде мемлекеттік органдарда, жұмыс берушімен, жеке кәсіпкерлік субъектілердің бірлестіктерінде (қауымдастықтарда, одақтарда), өзге қоғамдық ұйымдарда өзара қатынастарда қызметкердің өкілі болуға.

Сотта, еңбек арбитражында, арбитражда, мемлекеттік органдарда, медиация жүргізу кезінде Кәсіподақ мүшелерінің құқықтары мен мүдделерін қорғау үшін сотқа талап арыздармен жүгіну, оларға өзге де құқықтық көмек көрсетуге;

* 1. Кәсіподақ мүшелеріне ұйымдастырушылық, кеңес беру, құқықтық және материалдық көмек көрсетуге;
  2. мемлекеттік органдарға теміржолшыларды экономикалық және әлеуметтік қорғау мәселелері бойынша ұсыныстар енгізуге;
  3. еңбекті қорғау, қауіпсіздік техникасы, өндірістік санитария мәселелері бойынша актілерді, еңбекті, қызметкерлердің өндірістік-тұрмыстық жағдайлары мен денсаулығын қорғау жөніндегі бағдарламаларды әзірлеуге және келісуге қатысуға;
  4. осы Шарттың орындалуына бақылау жасау үшін Кәсіподақ мүшелерінің жұмыс орындарына баруға;
  5. осы Шарттың талаптары орындалған кезде еңбек дауларының пайда болуына және жұмыстың тоқтатылуына жол бермеуге;
  6. Қоғам қызметкерлерінің балаларына демалыс орындарына дейін және кері қайтқанда бірге еріп баруды ұйымдастыруға;
  7. Жұмыс беруші және Кәсіподақ арасындағы жеке шартта белгіленген ережелерге сәйкес мәдени-көпшілік және дене шынықтыру-сауықтыру жұмыстарын уақтылы және сапалы ұйымдастыруды қамтамасыз етуге міндеттенеді.

**X бөлім. Кәсіподақ қызметіне жағдай жасау және кепілдік беру**

16. Жұмыс беруші:

1. Кәсіподақ құқығын сақтауға, Қазақстан Республикасының заңнамасына сәйкес кәсіподақ құрылымдарының қалыпты жұмыс істеуі үшін қажетті жағдай жасауға;
2. кәсіподақ органдарына олардың қызметі үшін қажетті жайлар мен байланыс құралдарын ақысыз пайдалану үшін беруге;
3. Кәсіподақ және оның филиалдары өткізетін кәсіподақ съездеріне, конференцияларға, кеңестерге, семинарларға жіберілген және өндірістік жұмыстан босатылмаған делегаттарға, сайланбалы кәсіподақ органдарының мүшелеріне іссапарға байланысты шығындарын өтеуге;

Қызметкерлердің шығыстарын өтеу Қоғам қызметкерлерін іссапарға жіберу қағидасына сәйкес жүргізіледі;

1. Кәсіподақ мүшелерінің жазбаша келісімі бойынша олардың еңбекақысынан мүшелік жарналарды бір рет ұстауға және бухгалтерия арқылы Кәсіподақ ұйымдарының есеп шотына аударуға;
2. өндірістегі жазатайым оқиғаларды тексеруге және еңбекті қорғауға оны жақсартуға қатысты іс-шаралардың орындалуына тексеру жүргізуге, негізгі жұмысынан босатылмаған Кәсіподақ өкіліне темір жолдық көлік шығыстарын өтеуге;
3. негізгі жұмысынан босатылмаған, сайланбалы кәсіподақ органдарының мүшелері болып табылатын қызметкерлерді орташа еңбек ақысын сақтай отырып, еңбек міндеттемелерін орындаудан босатуға:

Кәсіподақтың бекітілген жұмыс жоспарына сәйкес олардың қоғамдық міндеттерін орындауы үшін (айына 8 сағатқа дейін);

Кәсіподақ және оның филиалдары шақыратын съездерге, конференцияларға, сондай-ақ олардың кеңес, семинарларының жұмысына делегат ретінде қатысуға;

1. Кәсіподаққа Жұмыс берушінің осы Шартта көзделген міндеттемелерін орындағаны туралы қажетті ақпарат беруге;
2. Кәсіподақ органдарына сайланбалы лауазымдарға сайланғандықтан өндірістік жұмыстан босатылған қызметкерлерге олардың сайланбалы өкілеттіктері аяқталғаннан кейін бұрынғы жұмысын (лауазымын), ал ол болмаған жағдайда – сол немесе қызметкердің келісімі бойынша Қоғамның басқа құрылымдық бөлімшесінде соған тең жұмыс (лауазым) беруге;
3. осы кезеңге дейін Қоғамның құрылымдық бөлімшелерінде жұмыс істеген, темір жол көлігінде кем дегенде он жыл жұмыс өтілі бар Кәсіподақтың сайланбалы органдарынан зейнеткерлікке шыққан зейнеткерлердің Қоғамның филиалдарында бекітілуін қамтамасыз етуге міндеттенеді.

**XI бөлім. Тараптардың қабылдаған міндеттемелерін**

**орындамағаны үшін жауапкершілігі**

* + 1. Осы Шарт бойынша міндеттемелерінің бұзылуына немесе орындалмауына кінәлі деп танылған лауазымды тұлғалар Қазақстан Республикасының заңнамасында белгіленген тәртіппен жауапкершілікке тартылады.

**XII бөлім. Шарттың орындалуына бақылау жасау**

* + 1. Осы Шарттың орындалуына бақылау жасауды Жұмыс беруші және Кәсіподақ өкілдері жүзеге асырады.
    2. Қоғамның құрылымдық бөлімшелерінде пайда болған дауларды реттеуді жергілікті жерлерде құрылған комиссиялар жүзеге асырады.
    3. Жұмыс беруші және Кәсіподақ осы Шарттың орындалу қорытындысын жылына екі рет қарайды.
    4. Шарт ережелері бұзылған жағдайда, бұзушылықты анықтаған Тарап басқа Тарапқа жазбаша нысанда бұзушылықты жою туралы жазбаша ұсыныс жолдайды. Тараптар 10 (он) күннен кешіктірмей өзара кеңес жүргізіп, Тараптар үшін орындауға міндетті болып табылатын жазбаша түрде шешім қабылдауға міндеттенеді.
    5. Шарттың мәтіні салалық газетте жарияланады және Қоғамның корпоративтік сайтында орналастырылады.

|  |  |
| --- | --- |
| **«Вагонсервис»**  **акционерлік қоғамының**  **Президенті**  **\_\_\_\_\_\_\_\_\_\_\_\_\_\_\_Т. Қойшығұл** | **«Қазақстандық салалық темір жол, автомобиль, әуе және су көлігі қызметкерлерінің кәсіби одағы» қоғамдық бірлестігінің**  **төрағасы**  **\_\_\_\_\_\_\_\_\_\_\_\_\_\_\_О. Ахметбаев** |

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

1-қосымшасы

**Кәсіподақ мүшесі болып табылмайтын қызметкерлердің**

**Ұжымдық шартқа қосылу**

**ТӘРТІБІ**

«Қазақстандық салалық теміржол, автомобиль, әуе және су көлігі қызметкерлерінің кәсіби одағы» қоғамдық бірлестігі (бұдан әрі – Кәсіподақ) кәсіптік одағының мүшесі болып табылмайтын, бірақ «Вагонсервис» акционерлік қоғамы мен оның еңбек ұжымы арасындағы ұжымдық шарттың әрекеті оған қатысты болуын қалайтын «Вагонсервис» акционерлік қоғамының (бұдан әрі – Қоғам) қызметкері Ұжымдық шартқа жазбаша өтініш негізінде қосылу құқығына ие бола алады.

Ұжымдық шартқа қосылуға ниет білдірген Қоғам қызметкері тиісті өтінішті (осы Тәртіптің қосымшасына сәйкес жазбаша түрде) Қоғамның орталық аппаратының/филиалының кадрлық қызметіне Жұмыс беруші мен кәсіподақ комитетінің төрағасының атына жолдайды.

Өтініш Қоғамның орталық аппаратының/филиалының кадрлық қызметінде тіркеледі, одан кейін өтініш Жұмыс берушінің және кәсіподақ комитетінің өкілдерінің қатысуымен бірлескен отырыста қаралады, сондай-ақ өтініш тіркелген күннен бастап 1 (бір) ай мерзім ішінде қаралуы тиіс.

Егер Қызметкер өкілі қызметкердің Ұжымдық шартқа қосылу әрекетімен келіспейтін болса, Жұмыс беруші еңбек шартына қосымша жеңілдіктер мен өтемақылар қарастырылған толықтырулар енгізуге құқылы болады.

Кәсіподақ кәсіподақ мүшесі болып табылмайтын, Ұжымдық шартқа жазбаша өтініш негізінде қосылған Қоғам қызметкерлерінің тізімін жасайды және тиісті мәліметтерді Қоғамның орталық аппаратының/филиалының кадрлық қызметіне, сондай-ақ кәсіподақ филиалына тапсырады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Кәсіподақ мүшесі болып табылмайтын қызметкерлердің

Ұжымдық шартқа қосылу тәртібіне

қосымша

**ҮЛГІ**

**Филиал директорына**

**\_\_\_\_\_\_\_\_\_\_\_\_\_\_\_\_\_\_\_\_\_**

**Кәсіподақ комитетінің**

**төрағасына**

**\_\_\_\_\_\_\_\_\_\_\_\_\_\_\_\_\_\_\_\_\_**

**кімнен\_\_\_\_\_\_\_\_\_\_\_\_\_\_\_\_\_\_**

**Өтініш**

Сізден «Вагонсервис» акционерлік қоғамы мен оның еңбек ұжымы арасындағы 2018-2020 жылдарға арналған ұжымдық шарт талаптарының маған да кәсіподақ мүшелеріне қатысты талаптармен қолданылуын сұраймын.

Қолы күні ТАӘ

|  |  |
| --- | --- |
|  | «Вагонсервис»  акционерлік қоғамы  мен оның еңбек ұжымы арасындағы  2018-2020 жылдарға арналған  ұжымдық шарттың  2-қосымшасы |

**Еңбек шартына байланысты өндірістік объектілерді аттестаттау нәтижесі бойынша тарифтік мөлшерлемеге (жалақыға) қосылатын қосымша ақы мөлшері**

1. Нақты еңбек жағдайына және жұмысты орындау ұзақтығына байланысты тарифтік мөлшерлемеге (жалақыға) қосылатын қосымша ақы мөлшері бағалау комиссиясы қорытындысының негізінде өндірістік факторлардың зияндылық дәрежесі бойынша мына балдар жиынтығымен белгіленеді:

0,1 балдан 1,0 балға дейін - 5 пайыз мөлшерінде;

1,1 балдан 2,0 балға дейін - 8 пайыз;

2,1 балдан 3,0 балға дейін - 10 пайыз;

3,1 балдан 4,0 балға дейін - 12,0 пайыз;

4,1 балдан 5,0 балға дейін - 14,0 пайыз;

5,1 балдан 6,0 балға дейін - 16,0 пайыз;

6,1 балдан 7,0 балға дейін - 18,0 пайыз;

7,1 балдан 8,0 балға дейін - 20,0 пайыз;

8,1 балдан 9,0 балға дейін - 22,0 пайыз;

9,1 балдан 10,0 балға дейін - 24,0 пайыз;

10 балдан асқанда - 25,0 пайыз.

2. Бригадирлерге, жұмысшылардың көмекшілеріне еңбек жағдайлары бірдей болғанда қосымша ақы осы кәсіп қызметкерлеріне белгіленген мөлшерде белгіленеді.

3. Еңбек жағдайын жақсартуға қатысты жұмыс орындарын кейіннен оңтайландыру (зиянды өндірістік факторларды азайту) кезінде қосымша ақы азайтылады немесе алынып тасталады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы мен

оның еңбек ұжымы арасындағы

2018-2020 жылдарға арналған

ұжымдық шарттың

3-қосымшасы

**Қызметкер өкілдерінің келісімі бойынша немесе олардың пікірлерін ескере отырып, жұмыс берушінің актісін қабылдау тәртібі**

1. Жұмыс беруші қызметкер өкілдерінің келісімі бойынша немесе олардың пікірлерін ескере отырып, өз құзыреттілігі шегінде еңбек құқықтарының нормалары, соның ішінде ережелер қамтылатын:

- филиал қызметкерлерінің еңбекақысын төлеу туралы;

- жұмыс уақытының режимі туралы (нақты жұмыс режимдері құрылымдық бөлімшелердің ішкі еңбек тәртібі ережелерімен белгіленеді);

- еңбек нормасын қайта қарау туралы (өнімділік, уақыт, қызмет көрсету және саны);

- ауысым графиктері туралы;

- жұмыс уақытынан тыс жұмыс сағаты туралы;

- демалыс және мереке күндеріндегі жұмыс туралы;

- бос тұрып қалу туралы;

- еңбек жағдайының өзгеруі туралы;

- демалыс графиктері туралы;

- Еңбек кодексінде (бұдан әрі - Кодекс) көзделген жағдайда еңбек шартын бұзу туралы;

- сабын беру нормалары туралы;

-қызметкерлерді моральдық және материалдық тұрғыдан ынталандыру туралы;

- еңбек қауіпсіздігі және еңбекті қорғау туралы актілерді қабылдайды.

Еңбек қауіпсіздігі және еңбекті қорғау жөніндегі ережелерді және үлгі нұсқаулықтарды өңдеу, әзірлеу, бекіту және қайта қарау уәкілетті орган белгілеген тәртіппен қызметкер өкілдерінің келісімі бойынша жүзеге асырылады.

2. Жұмыс беруші қызметкерлер өкілдеріне Жұмыс беруші актісінің жобасын және сол бойынша негіздемесін ұсынады. Қызметкерлердің бірнеше өкілдері болған кезде Жұмыс берушінің актілері бойынша пікірлерді есепке алу үшін бірыңғай өкілдік орган құрылады, оның сандық құрамы оларға ұсынылатын қызметкерлердің санына пропорционал болады.

Жұмыс берушінің актісі жобасы жобаны ұсынғаннан кейін бес жұмыс күнінен асырмай қызметкер өкілдері тарапынан талқыланады. Қызметкердің өкілдері шешімді осы Қосымшаларда белгіленген мерзімде бермеген жағдайда, Жұмыс беруші пікірді есепке алмай-ақ актіні қабылдауға құқылы.

Қызметкерлер өкілдерінің шешімдері хаттамамен ресімделеді, онда қызметкер өкілдерінің Жұмыс берушінің актісі жобасымен келіскені (келіспегені) көрсетіледі, ал егер келіспеушіліктер болған кезде олардың ұсыныстары баяндалады.

Егер қызметкер өкілдерінің пікірлері Жұмыс беруші актісінің жобасымен келісілмеген немесе ондағы өзгерістер бойынша ұсыныстарды қамтыған жағдайда, жұмыс беруші:

1) келісілген кезде, қызметкер өкілдерінің ұсыныстарын ескере отырып, өзгертілген акті шығарады;

2) келісілмеген жағдайда, қызметкер өкілдерімен қосымша кеңес жүргізуге құқылы.

Оларды шығару үшін келісімдерге, ұжымдық шартқа сәйкес қызметкер өкілдерінің пікірлерін есепке алу қажет. Жұмыс беруші актілерінің жобалары бойынша келісімге қол жеткізілмеген кезде пайда болған қайшылықтар хаттамамен ресімделеді, оған Жұмыс беруші және қызметкер өкілдерінің біреуі қол қояды, содан кейін Жұмыс беруші актіні қабылдауға құқылы болады.

Егер Жұмыс берушінің шығарған актісі Еңбек кодексінде, еңбек, ұжымдық шарттарда, келісімдерде көзделген қызметкерлердің құқықтары мен кепілдіктерін бұзатын немесе нашарлататын ережелерді қамтыған жағдайда, ол еңбек инспекциясы жөніндегі жергілікті органға немесе сотқа шағым түсіре алады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

4-қосымшасы

# Экологиялық қасірет аймақтарында тұрғаны үшін еңбекақыға

**белгіленген үстемеақы мен жеңілдіктер**

**тізбесі**

**I. Семей ядролық полигон аудандары**

|  |  |  |  |
| --- | --- | --- | --- |
| **Экологиялық қасіретке ұшыраған аумақтардың атауы** | | **Еңбекақыға әлеуметтік төлемдердің мөлшері** | **Жеңілдіктер мен өтемақылар** |
| **облыс, аудан атаулары** | **темір жол желісі учаскелерінің атауы** |
|  |  |  |  |
| **Максимум радиациялық қатер аймағы** | | | |
| *Шығыс Қазақстан облысы:*Жаңасемей ауданы | №1 разъезі - Шөптіқақ стансасы, Жаңасемей стансасы (қоспағ.) - Дегелең стансасы (Конечная қоспағ.) | 1,75 есептік көрсеткіш | қосымша демалыс - 12 күнтізбелік күн |
| *Павлодар облысы:*  Май ауданы  Май ауылдық округі (бұрынғы Ақжар ауылдық кеңесі) | Май разъезі  (184 км разъезд) |
| **Жоғары радиациялық қатер аймағы** | | | |
| *Павлодар облысы:*  Май ауданы | Ақсу стансасы – Дегелең стансасы темір жол учаскесінде:  Құркөл разъезі (29 км) –184 км разъезд | 1,5 есептік көрсеткіш | қосымша демалыс -10 күнтізбелік күн |
| *Шығыс Қазақстан облысы:*  а) аудандар:  Бородулиха,  Шар, Жарма,  Аякөз;  Семей қаласы,  Курчатов қаласы | 552 км разъез (қосқ.) – Жүзағаш стансасы, Семей стансасы және Жаңасемей стансасы | 1,5 есептік көрсеткіш | қосымша демалыс -10 күнтізбелік күн |
| б) аудандар:  Шемонаиха,  Глубокое,  Ұлан;  Өскемен қаласы,  Риддер қаласы | Қазақстан разъезі –  Огнёвка кенті (қосқ.),  Защита – Лениногорск учаскесі | 1,5 есептік көрсеткіш | қосымша демалыс -10 күнтізбелік күн |
| **Төтенше радиациялық қатер аймағы** | | | |
| *Шығыс Қазақстан облысы:*  Бесқарағай ауданы | Шаған стансасы | 2 АЕК | қосымша демалыс -14 күнтізбелік күн |
| **Минимум радиациялық қатер аймағы** | | | |
| Шығыс Қазақстан *облысы:* |  |  |  |
| Аудандар: Таскескен, Зырянов,  Серебрянск | Ақтоғай стансасы;  Серебрянка стансасы –Зыряновск стансасы | 1,25 есептік көрсеткіш | қосымша демалыс -7 күнтізбелік күн |
| *Қарағанды облысы:*  Қарқаралы ауданы | Көкпекті стансасы (қоспағ.) – Қарағайлы стансасы |
| **Жеңілдік берілетін әлеуметтік-экономикалық мәртебесі бар аумақ** | | | |
| *Павлодар облысы:*  Баянауыл ауданы | Үшқұлын стансасы | 1 есептік көрсеткіш | қосымша демалыс -5 күнтізбелік күн |
| **II. Арал өңірі аудандары** | | | |
| Экологиялық апат аймағы | | | |
| *Қызылорда облысы:*  аудандар:  Арал, Қазалы  *Ақтөбе облысы:*  Шалқар ауданы | Құрлық стансасы (қосқ.) – Төретам стансасы (қоспағ.)  №59 разъез (Біршоғыр) – Шоқысу – 82 разъезд, | 1,5 \*  коэффициент | қосымша демалыс -12 күнтізбелік күн,  бір айлық тарифтік мөлшер немесе жалақы көлемінде материалдық көмек |
| Экологиялық дағдарыс аймағы | | | |
| *Қызылорда облысы* | Төретам стансасы– Бесарық стансасы | 1,3 \*  коэффициент | қосымша демалыс -9 күнтізбелік күн, бір айлық тарифтік мөлшер немесе жалақы көлемінде материалдық көмек |
| *Ақтөбе облысы:*  аудандар: Темір,  Байғанин,  Мұғалжар  *Оңтүстік Қазақстан облысы:*  аудандар:  Арыс,  Отырар, Түркістан | Темір (қоспағ.) – Сағыз (қоспағ.)  Құдық стансасы – №59 разъезд (қоспағ.)  Монтайтас стансасы (қосқ.) -  Бесарық стансасы (қоспағ.) | 1,2 \*  коэффициент | қосымша демалыс -7 күнтізбелік күн, бір айлық тарифтік мөлшер немесе жалақы көлемінде материалдық көмек |

**Ескертулер:**

1. Қосымша демалыстың ұзақтығы пайдаланылмаған демалыс үшін өтемақы төленген кезде ескеріледі және мереке күндерге қосылмайды.

Қызметкерді еңбек демалысынан шақыртып алған жағдайда, пайдаланылмаған қосымша демалыс күндері ағымдағы жылы беріледі немесе келесі жылы берілетін еңбек демалысына қосылады. Пайдаланылмаған қосымша демалыс күндер үшін өтемақы төленбейді. Материалдық көмек еңбек демалысы берілген кезде бір уақытта беріледі және пайдаланбаған демалыс үшін өтемақы төленген кезде берілмейді.

2. Арал өңіріндегі экологиялық қасірет аймағында тұрғаны үшін еңбекақыға коэффициент қызметкердің тарифтік мөлшерлемесіне (лауазымдық ақысына) нақты жұмыс істеген уақыты үшін есептеледі. Төленетін үстеме ақы мөлшері: (К-1) х (Т/Н х Тфакт) құрайды, ондағы:

К – экологиялық қасірет аймақтарында белгіленген коэффициент;

Т (теңге) – қызметкердің айлық тарифтік мөлшерлеме (лауазымдық еңбекақысының) көлемі;

Н (сағат) – тиісті жылға арналған жұмыс уақытының теңгеріміне сәйкес сағат нормасы;

Т факт (сағат) – осы айда нақты жұмыс істеген сағат саны.

3. Радиациялық қатерлі және экологиялық қасірет аймақтарында тұрғаны үшін берілетін үстемеақы әлеуметтік төлем болып табылады, еңбекақыны есептегенде жаңа тарифтік мөлшерлеме (жалақыны) құрамайды және аудандық коэффициентті есептеуге арналған сомаға қосылмайды. Экологиялық қасірет аудандарындағы жеңілдіктер ретінде қарастырылған еңбекақыға қосылатын үстемеақы мен қосымша демалыс тек осы өңірде тұратын қызметкерлерге ғана тағайындалады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

5-қосымшасы

**Жүріп-тұру сипатында жол жүру барысында орындалатын жұмыстармен немесе орын ауыстырумен байланысты қызмет көрсететін учаскелерде тұрақты түрде орындалатын жұмыстарына үстемеақы төленетін кәсіптер мен лауазымдар тізбесі**

1. Филиалдардың, аймақтық құрылымдардың басшылары мен қызметкерлері филиал шегінде 3 тәуліктен аспайтын уақытқа жолға шыққан кезде (осы тізбенің 2-тармақтарында көрсетілген жағдайдан басқа).

2. Қозғалыс қауіпсіздігі жөніндегі аймақтық ревизорлар

3. Жабдықтау бойынша инженерлер, автокөлік жүргізушілері және материалдық – техникалық жабдықтау мәселелерімен және жүк жөнелтумен айналысатын басқа жұмыскерлер, филиалдар шекаралары шегінде жол жүру кезінде.

4. Пойыз электромеханиктері, дизель-генераторлық қондырғы механиктері.

5. Жұмысқа жарамсыз вагондарға ілесіп жүретін жолсеріктер.

**Ескертулер:**

1. Тұрақты жұмысы жолда немесе жүріп-тұру сипатында өтетін қызметкерлерге шығындарын өтеу мақсатында өздері қызмет көрсететін учаскелер шегінде АЕК-тің 35% мөлшерінде үстемеақы төленеді.

1,3-тармақтарда көрсетілген қызметкерлер үшін қызмет көрсететін учаскелер шеңберінде жол жүру сапарының алғашқы екі тәулігіне – АЕК 35 пайызы мөлшерінде, жол жүру сапарының үшінші күнінен бастап – АЕК 1 пайызы мөлшерінде үстеме ақы төленеді.

2. Қызмет бабымен жол жүрген, яғни жұмыс орнына бару, тұрғын жайларды жалға алу кезіндегі шығындар төленгенін растайтын құжаттар негізінде жұмыс берушінің іссапар туралы актісінде көзделген көлемде өтеледі.

3. Вагондарды және басқа да жылжымалы құрамды жөндеуге тапсыру және жөндеуден қабылдап алу кезінде ілесіп жүргені, сондай-ақ Тәуелсіз Мемлекеттер Достастығы (бұдан әрі-ТМД) республикаларының аумағында қызметкерлердің жүріп-тұрғаны үшін АЕК-тің 35% мөлшерінде үстемеақы төленеді.

4. Жылжымалы құрамды жөндеуге тапсыру және жөндеуден қабылдап алу кезінде жөндеу пунктінде болған уақыты үшін және жолаушылар Қазақстан Республикасы аумағы бойынша жол жүрген кезде қызметтік іссапар үшін қарастырылған мөлшерде толық тәулік көлемінде төленеді, ал ТМД республикалары аумағында осындай шығындар уақытша шетелге іссапарға шыққан қызметкерлер үшін белгіленген нормаға сәйкес өтеледі.

5. Егер қызметкерлердің жұмыс орнына және кері қайтуға жұмыс уақытында емес жол жүруінің ұзақтығы бір күнде 3 сағаттан артық болса, үстемеақыны төлеу  
0,1 айлық есептік көрсеткіш, ал екі сағаттан артық болса АЕК-тің 0,075 мөлшерінде жүргізіледі.

6. Қызметкерлердің қызметтік сапарда болған уақыты іс-сапарға шыққан сәттен бастап тұрақты жұмыс орнына (тұратын жеріне) қайтқанға дейінгі жол ұзақтығы 12 сағаттан артық, бірақ толық бір тәуліктен кем болған немесе екі күнтізбелік күн ішінде 12 сағаттан артық қызметтік сапарда болған уақыты бір тәулік есебінде саналады.

7. ФРУ № 12-нысанды жүріп-тұруды есепке алу ведомосі, маршрут парағы немесе іссапар куәлігі, сондай-ақ жүріп-тұруды есепке алу кітабы үстеме ақы төлеу үшін негізгі құжаттар болып табылады.

8. Жүріп-тұру сипатындағы жұмыс үшін үстемеақылар уақытша жұмысқа жарамсыз күндері үшін тұрақты тұратын жерінен тыс жерде төленеді.

9. Сыртқы сауда жүктерін және жылжымалы құрамды берумен айналысатын шекаралық темір жол стансаларының ауысым қызметкерлеріне үстемеақы шетелдік валютамен, төмендегі мөлшерде төленеді:

1) шетелдік темір жолдың іргелес шекаралық стансасында болған әр тәулік үшін – 60%, 4 сағаттан артық, бірақ бір тәуліктен кем болғанда Қазақстан Республикасының Қаржы министрлігі шетелге уақытша іссапарға шығатын қызметкерлерге белгілеген тәуліктік шығындар нормасынан 15%;

2) 4 сағаттан кем болған жағдайда үстемеақы төленбейді.

10. Халықаралық пойыз қызметкерлеріне жүріп-тұру сипатындағы жұмыстары үшін үсемеақы келесі мөлшерде:

1) Қазақстан Республикасы аумағы және басқа да ТМД елдерінде жол жүргені үшін-теңгемен, әр тәулікке АЕК-тің 35% мөлшерінде;

2) басқа мемлекеттер аумағында жол жүргені үшін шетел валютасымен, әр тәулікке-60%, ал бұл мемлекеттердің аумағында тәуліктен кем уақыт болған болса- Қазақстан Республикасының Қаржы министрлігі шет елге уақытша іссапарға шығатын қызметкерлер үшін белгілеген тәулік нормасынан 15% көлемінде төленеді.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

6-қосымшасы

**Еңбек демалыстарының ұзақтығы**

|  |  |  |
| --- | --- | --- |
| **№ р/б** | **Лауазымдардың атауы** | **Демалыстың күнтізбелік күндерінің**  **саны** |
|  | **Қоғамның орталық аппараты** |  |
| 1 | Басшылық | 30 |
| 2 | Барлық атаудағы басшылар мен мамандар | 30 |
|  | **Қоғамның филиалдары** | |
| 3 | Басқару аппаратының басшылары мен мамандары | 28 |
| 4 | Бөлімдердің, секторлардың, цехтардың, өндірістік учскелердің басшылары мен мамандары | 28 |
| 5 | Бригадир (босатылған), меңгеруші: қойманың, шаруашылықтың | 24 |
| 6 | Қозғалыс қауіпсіздігі жөніндегі аймақтық ревизорлар | 28 |
| 7 | Заң кеңесшілері, аудармашылар | 24, 28\* |
| 8 | Барлық мамандықтардың техниктері, барлық атаудағы операторлар | 24 |
| 9 | Басшылар: вагондарға техникалық қызмет көрсету, вагондарды тасымалдарға дайындау, вагондардың орнын ауыстырып қою пункттерінің; | 28 |
| 10 | Поезд электромеханигі | 24 |
| 11 | Дизель-генераторлық қондырғы механиктері | 28 |
| 12 | Вагондар қараушы, вагондарды қараушы-жөндеуші (аға) | 24 |
| 13 | Қызметтік жеңіл автокөліктің жүргізушісі | 28 |
| 14 | Хатшы | 28 |
| 15 | Жұмысшылар | 24 |
| 16 | (Аға) шебер, бригадир, инструктор | 28 |
| 17 | Босатылған бригадир | 24 |
| 18 | (Аға) инспектор | 24, 28\* |
| 19 | Ауысымды кезекшілік жасамайтын вагондарды аға қараушы | 24, 28\* |

Басшылар кәсіподақ комитеттерімен келісу бойынша еңбек шарттарын жасасқан кезде, жұмыс учаскесінің жұмыс жүктемелігіне қарай мамандар мен қызметшілерге еңбек демалысының ұзақтығын дербес 24 немесе 28 күнтізбелік күн мөлшерінде белгілейді.

­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

7-қосымшасы

**Жыл сайынғы ақы төленетін қосымша еңбек демалысына құқық беретін еңбек жағдайлары ауыр, зиянды және (немесе) қауіпті жұмыстардағы кәсіптер мен лауазымдардың тізбесі**

|  |  |  |
| --- | --- | --- |
| **№**  **р/б** | **Кәсіптер мен**  **лауазымдардың атауы** | **Ақы төленетін қосымша еңбек демалысының күнтізбелік күндердегі ұзақтығы** |
| 1 | Келесі аккумуляторларды жөндеумен және зарядтаумен айналысатын аккумуляторшы: |  |
| қышқылды (қорғасын) | 12 |
| сілтілі | 6 |
| 2 | Автомобильдің, соның ішінде арнайы (өрт сөндіру машинасынан басқа) жүргізушісі, жүк көтергіштігі: |  |
| 1,5-нан 3 т-ға дейін; | 6 |
| 3 т және одан жоғары | 12 |
| 3 | Газбен дәнекерлеуші, электрмен дәнекерлеуші және газбен кесуші: |  |
| үй-жайлардағы жұмыста; | 12 |
| сыртқы жұмыстарда жұмыс істейтін | 6 |
| 4 | Көмірді (тақтатасты), брикеттерді, сондай-ақ ағаш материалдарын тиеумен, түсірумен айналысатын жүк түсіруші | 6 |
| 5 | Алып жүретін ақаутапқылармен үнемі жұмыс істейтін ультрадыбыстық бақылау жөніндегі ақаутабушы | 6 |
| 6 | Жұмыстың ыстық учаскелерінде тұрақты жұмыс істейтін қаңылтыршы | 6 |
| 7 | Балғалар мен престермен жұмыс істейтін ұста | 12 |
| 8 | Қолмен соғатын ұста (балғашы) | 12 |
| 9 | Компрессорлық құрылғылардың машинисі | 6 |
| 10 | Қатты отынмен жұмыс істейтін бу және су жылыту қазандарына қызмет көрсетумен айналысатын қазандықтың машинисі (от жағушысы): |  |
| қолмен түсірген кезде; | 12 |
| механикаландырылған тиеу кезінде | 6 |
| 11 | Сұйық отынмен және газбен жұмыс істейтін қазандықтың машинисі (от жағушысы) | 6 |
| 12 | Автомобильдердің шассиіне орнатылған машиналарда жұмыс істейтін автомобиль крандарының машинисі, жүк көтерімділігі: |  |
| 3 тоннадан бастап және одан жоғары; | 12 |
| 3 тоннаға дейін | 6 |
| 13 | Іштен жану қозғалтқыштары, дизельдері мен электр қозғалтқыштары бар теміржолдық, шынжыр табанды және пневмодоңғалақты жүрістегі крандарға қызмет көрсетумен айналысатын кран машинисі (краншы) | 6 |
| 14 | Барлық атаулардағы ауыр үлгідегі машиналардың машинисі | 6 |
| 15 | Мыналарға қызмет көрсетумен айналысатын іштен жану қозғалтқыштарының машинисі: |  |
| газ қозғалтқыштарының; | 6 |
| дизельдік және локомобильдік электр станцияларының | 12 |
| 16 | Металлизатор | 6 |
| 17 | Мал өнімі шикізаты, шаң шығаратын жүктер, улы химикаттар мен минералдық тыңайтқыштар тасымалданған жылжымалы құрамды тазартумен және жуумен тұрақты айналысатын жуушы-тазартушы | 6 |
| 18 | Нитробояулармен жұмыс істеумен тұрақты айналысатын сырлаушы: |  |
| жайларда камерасыз бояу кезінде пульверизатормен | 12 |
| жаққышпен | 6 |
| 19 | Қолмен істейтін пневматикалық және электрлі соққы құрал-сайманымен жүргізілетін жол жұмыстарымен тұрақты айналысатын жол монтері | 6 |
| 20 | Вагондарды қараушы, вагондарды қараушы-жөндеуші (аға) | 6 |
| 21 | Пластмасса бұйымдарын престеуші | 12 |
| 22 | Жүкті және багажды қабылдап-тапсырушы | 12 |
| 23 | Өнеркәсіптік канализация жүйесіне қызмет көрсетумен, тазартумен және жөндеумен айналысатын жұмысшылар | 12 |
| 24 | Көркейту жөніндегі (нәжістерді қолмен тазалау жөніндегі жұмыстардағы) жұмысшы | 12 |
| 25 | Өндірістік монша (душ) жұмыскерлері | 6 |
| 26 | Ауа таратқыштардың тетіктерін бензинді, керосинді және ГОИ пастасын қолдану арқылы тетіктерді сүртумен тікелей айналысатын вагон депосы автобақылау пунктінің қызметкері | 6 |
| 27 | Вагондарға қызмет көрсету және вагондарды тасымалдауға дайындау пункттеріндегі жылжымалы құрамды жөндеу жөніндегі слесарь | 6 |
| 28 | Этилденген бензинмен жұмыс істейтін қозғалтқыштар мен отын аппаратурасын жөндеумен айналысатын автомобильдерді жөндеу жөніндегі слесарь | 12 |
| 29 | АС-тазалау жөніндегі слесарь | 6 |
| 30 | Мыналармен айналысатын слесарь - жөндеуші: |  |
| ыстық қазақндықтарды жөндеумен; | 12 |
| бу айдау шаруашылығының қалған жұмыстарымен | 6 |
| 31 | Қоғамдық дәретханаларда канализацияны тазарту және жөндеу жөніндегі жұмыстармен айналысатын слесарь-сантехник | 6 |
| 32 | Тұтас металдан жасалған вагондардың сүзгілерін регенерациялаумен тұрақты айналысатын жылжымалы құрамды жөндеу жөніндегі слесарь | 6 |
| 33 | Поездар құрастырушы және поездар құрастырушының көмекшісі | 6 |
| 34 | Токарь-құрсаушы | 6 |
| 35 | Сыртқы (қоғамдық) дәретханалар мен санитарлық тораптарды тазалаумен айналысатын қызметтік жайларды тазалаушы | 6 |
| 36 | Өндірістік жайды тазалаушы | 6 |
| 37 | Фрезермен жұмыс істеуші | 6 |
| 38 | Көмірмен жабдықтаушы | 6 |
| 39 | Электр жабдығын жөндеу жөніндегі электр монтері | 6 |
| 40 | Ж/қ жабдықтарын жөндеу жөніндегі слесарь электрик | 6 |

**Ескертулер:**

1. Қоғам филиалдарының басшылары кәсіподақ комитеттерімен келісу арқылы, Қазақстан Республикасы Денсаулық сақтау және әлеуметтік даму министрінің 2015 жылғы 28 желтоқсандағы № 1053 бұйрығымен бекітілген Ауыр жұмыстардың, еңбек жағдайлары зиянды және (немесе) қауіпті жұмыстардың тізбесіне, жұмыс істеу жұмыс уақытының қысқартылған ұзақтығына, жыл сайынғы ақы төленетін қосымша еңбек демалысына және еңбекке ақы төлеудің жоғарылатылған мөлшеріне құқық беретін өндірістердің, цехтардың, кәсіптер мен лауазымдардың тізіміне, сондай-ақ оларды беру қағидаларына сәйкес осы Тізбені толықтыра алады.

2. Кәсіптері осы қосымшада қарастырылған цех, учаске басшыларына, бригадирлерге, көмекшілерге ұзақтығы тиісті кәсіптер жұмысшыларына берілетін қосымша демалыс ұзақтығындай қосымша демалыс беріледі.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

8-қосымшасы

**Толық материалдық жауапкершілік туралы олармен жазбаша шарттар жасалатын темір жол көлігі қызметкерлері лауазымдарының тізбесі**

|  |  |
| --- | --- |
| **Лауазымдардың атауы** | **Қызметкерлерге бекітілетін мүліктің, құралдардың негізгі түрлері** |
| 1 | 2 |
| Қоғамның бірінші басшылары, Қоғамның бірінші басшыларының экономика және қаржы жөніндегі орынбасарлары және белгіленген тәртіппен олардың орнын алмастыратын тұлғалар, сондай-ақ Қоғамның/ Қоғамның құрылымдық бөлімшелерінің Қоғам атынан еңбек шарттарын жасау, оларды өзгерту, бұзу құқығы берілген басшылары | Ақшалай қаражат және басқа мүлік |
| Филиалдар басшылары (оның орынбасарлары), бас инженер, цехтар бастықтары, аға шеберлер, шеберлер, өндірістік цех бригадирлері | Ғимараттар, құрылыстар, жабдықтар, өндірістік керек-жарақ, станоктар, материалдар, қосалқы бөлшектер, құрал-саймандар, басқа да мүлік |
| Аға шеберлер, өндірістік цех шеберлері, бригадирлер | Материалдар, жабдықтар, машиналар, механизмдер, қосалқы бөлшектер, басқа да мүлік |
| Гараждар шеберлері, механиктер, бригадирлер, моторлы-көлік құралдарының жүргізушілері мен машинистері | Жабдықтар, автокөліктер, материалдар, отын, қосалқы бөлшектер, құрал-саймандар, басқа да мүлік |
| Барлық атаудағы жолаушылар вагондарының жолсеріктері | Жабдықтар, төсек жабдықтары, басқа да мүлік |
| Жүктер мен багаждарды қабылдап-тапсырушылар, жүк тасушылар | Материалды құндылықтар |
| Телімдер бастықтары, шеберлер, бригадирлер, инженерлер, жабдықтау жөніндегі агенттер, экспедиторлар | Негізгі құралдар, материалдар, жабдықтар, телімдердегі басқа да мүлік |
| Қойма операторлары, қойма меңгерушісі, шаруашылық меңгерушісі, қатты отынмен жабдықтаушы | Материалды құндылықтар: отын, шикізат, жартылайфабрикат, бөлшектер, материалдар, құрал-сайман жабдықтары, дайын өнім, басқа да мүлік |
| Бөлімдер, секторлар бастықтары | Материалды құндылықтар, басқа да мүлік |
| Кадрлар жөніндегі басшылар көмекшілері | Еңбек кітапшалары, мүлік |
| Материалды-техникалық қамтамасыз ету жөніндегі бастықтар (басшылар) | Материалдар, жабдықтар, отын, қосалқы бөлшектер, басқа да мүлік |
| Қарауылдар, вахтерлер | Күзетілетін ғимарат, қоймалар, кәсіпорын аумақтары, басқа да объектілер |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

9-қосымшасы

**Толық материалдық жауапкершілік**

**туралы үлгі шарт**

\_\_\_\_\_\_\_\_\_ қаласы 20 \_\_\_\_ жылғы «\_\_» \_\_\_\_\_\_\_

«Вагонсервис» акционерлік қоғамы, бұдан әрі «Жұмыс беруші» деп аталатын, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ негізінде іс-әрекет ететін \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ бір жағынан және \_\_\_\_\_\_\_\_\_\_\_\_жылы берілген жеке куәлігінің №\_\_\_\_\_\_\_\_\_\_\_\_\_ бұдан әрі «Қызметкер» деп аталатын екінші жағынан, бірлесіп «Тараптар» деп аталатындар, төмендегі туралы осы Шартты жасасты.

**1. Шарттың мәні**

1.1. Қызметкер осы шарттың жағдайларына сәйкес Жұмыс берушінің алдында, оған өндіріс процесінде Мүлікті сақтаумен, өңдеумен, сатумен (босатумен), тасымалдаумен, қолданумен (*қажеттісінің астын сызыңыз*) тікелей байланысты жұмыстарды орындау үшін, Жұмыс беруші берген мүлікті (бұдан әрі – Мүлік) сақтауға толық материалдық жауапты болуға міндеттенеді.

**2. Тараптардың құқықтары мен міндеттері**

2.1. Қызметкер:

2.1.1. Мүліктің (әр қызметкер үшін мүлік тізімі жұмыс берушінің бұйрығына сәйкес атқаратын лауазымдық міндеттері негізінде жеке белгіленеді) сақталуы үшін Жұмыс берушінің алдында толық материалдық жауапты болуға;

2.1.2. Мүлікті ұқыпты ұстауға және Мүлікке зиян келтірудің алдын алуға шаралар қабылдауға;

2.1.3. Жұмыс берушіге Мүлікті сақтауды қамтамасыз етуге қатер төндіретін барлық жағдайлар туралы уақытында хабарлауға;

2.1.4. Мүлікті есепке алуға, Жұмыс берушіге белгіленген тәртіппен тауарлы-ақшалай және Мүліктің қозғалысы және қалдықтары туралы басқа да есептерді жасауға және беруге;

2.1.5. Мүлікті түгендеуге қатысуға;

2.1.6. Жұмыс берушінің бірінші талап етуі бойынша Қызметкердің кінәсінен Мүліктің зақымдалуы, жойылуы, жоғалуының салдарынан келтірілген зиянның орнын Қазақстан Республикасының заңнамасына және Жұмыс берушінің жергілікті актілеріне сәйкес толтыруға міндетті.

2.2. Жұмыс беруші:

2.2.1. Қызметкерге Мүліктің сақталуын қамтамасыз ету үшін тиісті жағдай жасауға;

2.2.2. Қызметкерді Қазақстан Республикасының нормативтік құқықтық актілерімен, өндіріс процесінде Мүлікті қабылдау, сақтау өңдеу, сату (босату), тасымалдау және қолдану тәртібін реттейтін, сондай-ақ Мүлік сақтауды қамтамасыз етпеген жағдайда Қызметкердің материалдық жауапкершілігін көздейтін Жұмыс берушінің жергілікті актілерімен таныстыруға міндетті.

2.3. Қызметкердің осы Шарттың 2-бөлімінің 2.2-тармағында аталған міндеттерді Жұмыс берушінің орындауын талап етуге құқығы бар.

2.4. Жұмыс беруші:

2.4.1. кез келген уақытта Мүлікті түгендеуге;

2.4.2. Қызметкердің кінәсінен Мүліктің зақымдалуы, жойылуы, жоғалуының салдарынан келтірілген зиянның орнын толтыруды Қазақстан Республикасының заңнамаларына және Жұмыс берушінің жергілікті актілеріне сәйкес Қызметкерден талап етуге;

2.4.3. Қызметкердің осы Шарттың 2-бөлімі 2.4.-тармағының 2.4.2-тармақшасында аталған Жұмыс берушінің талаптарын дұрыс мерзімде қанағаттандырмаған жағдайда осы талаптарды сотқа беру арқылы қанағаттандыру жөнінде шаралар қабылдауға;

2.4.4. Тауар-материалдық құндылықтарға қызмет көрсететін қызметкер кінәлі іс-әрекет жасағанда немесе әрекет етпеген жағдайда, егер бұл іс-әрекеті немесе әрекет етпеуі жұмыс берушінің оған деген сенімін жоғалтуына негіздеме болатын болса, қызметкермен еңбек шартын бұзуға құқығы бар.

**3. Тараптардың жауапкершілігі**

3.1. Осы Шарт бойынша Тараптардың міндеттерді орындамағаны немесе тиісті түрде орындамағаны үшін Тараптар Ќазаќстан Республикасының заңамасына сәйкес жауапты болады.

**4. Тойтарылмас күш жағдайлары**

4.1. Егер оларды орындау, тілсіз қияпат, әскери қимылдар, ереуілдер, мемлекеттік органдардың актілері және т.б. секілді тойтарылмас күш жағдайларының салдары болып Шарт бойынша міндеттемелерді орындауға тікелей ықпал еткен жағдайда, Шарт бойынша міндеттерді орындамағаны үшін Тараптар жауапты болмайды.

4.2. Тойтарылмас күш жағдайларының пайда болу себебінен Шарт бойынша өзінің міндеттерін орындай алмайтын Тарап басқа Тарапқа тойтарылмас күш жағдайларының басталуы/аяқталуы туралы, бірақ олардың басталуы/аяқталуынан кейін 3 (үш) күннен қалмай дереу жазбаша нысанда хабарлауы, сондай-ақ осындай жағдайлардың басталуы және аяқталу фактісін растайтын құжаттарды беруі керек.

**5. Шарттың қолданылу мерзімі**

5.1. Осы Шарт тауар-материалдық құндылықтарға қызметкерге рұқсат берілген сәттен бастап күшіне енеді және еңбек шартының қолданылу мерзімі ішінде күшінде болады, ал зиянды өтеуге қатысты міндеттерін толық орындағанға дейін қолданылады.

**6. Қорытынды шарттар**

6.1. Осы Шарт бойынша Тараптардың құқықтары мен міндеттемелері Шарт Тараптарының жазбаша келісімінсіз үшінші тұлғаларға берілмейді.

6.2. Осы Шарттың жағдайлары әр үшінші Тарапқа құпия болып табылады.

6.3. Осы Шартқа енгізілетін барлық өзгерістер мен толықтырулар олар жазбаша нысанда жасалған және Тараптар қол қойған жағдайда ғана жарамды болады.

6.4. Осы Шартпен байланысты және одан туындайтын барлық даулар мен келіспеушіліктер келіссөздер жолымен шешіледі. Реттелмеген даулар Қазақстан Республикасының заңамасына сәйкес сот тәртібімен қаралады.

6.5. Осы шарт қазақ және орыс тілдерінде, бірдей заңды күші бар, екі сәйкес келетін данада, әр Тарап үшін бір данадан жасалған.

**7. Тараптардың мекен-жайлары және қолдары**

**Жұмыс беруші: Қызметкер:**

(орналасқан мекен-жайы, қолы, мөр) (тұрғылықты мекен-жайы, қолы, мөр)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

10-қосымшасы

**Кәсіптік одақтың сайланбалы органының уәждемелік пікір**

**беру тәртібі**

Жұмыс беруші бастауыш кәсіптік одақтың сайланбалы органына Қазақстан Республикасы Еңбек кодексінің 52-бабы 1-тармағының 2), 3), 4) тармақшаларында көзделген негіздемелер бойынша кәсіподақ мүшесімен еңбек шартын бұзу, сондай-ақ Қазақстан Республикасы Еңбек кодексінің 58-бабы 1-тармағының 2) тармақшасына сәйкес еңбек шартын тоқтату оқиғасы бойынша уәждемелік пікір беру туралы қажет құжаттарды қоса бере отырып, жазбаша өтініш береді.

Бастауыш кәсіптік одақтың сайланбалы органы өтінішті тіркейді, отырыс күнін белгілейді. Өтініш жеті жұмыс күні ішінде қаралуы тиіс.

Бастауыш кәсіптік одақтың сайланбалы органының отырысы, егер оған оның мүшелерінің жартысынан көбі қатысатын болса, заңды деп саналады.

Өтініш Жұмыс беруші өкілінің және өзіне қатысты материалдар берілген қызметкердің – кәсіподақ мүшесінің қатысуымен қаралады.

Қызметкер бастауыш кәсіптік одақтың сайланбалы органының отырысына дәлелсіз себептермен келмеген жағдайда мәселе қызметкердің қатысуынсыз қаралады.

Шешім көпшілік дауыспен қабылданады.

Бастауыш кәсіптік одақтың сайланбалы органының қаулысына қатысып отырған мүшелер қол қояды.

Хаттамадан алынған үзінді көшірмеге бастауыш кәсіптік одақтың сайланбалы органының төрағасы қол қояды және шешім қабылданған күннен бастап үш күн ішінде қызметкерге және Жұмыс берушінің өкіліне беріледі.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

«Вагонсервис»

акционерлік қоғамы

мен оның еңбек ұжымы арасындағы

2018-2020 жылдарға арналған

ұжымдық шарттың

11-қосымшасы

**«Вагонсервис» акционерлік қоғамында**

**жеке еңбек дауларын қарайтын келістіру комиссиясы**

**туралы ереже**

**1. Жалпы ережелер**

1. Еңбек дауы – қызметкер (қызметкерлер) мен жұмыс беруші (жұмыс берушілер) арасында Қазақстан Республикасының еңбек заңнамасын қолдану, келісімдер, еңбек және (немесе) ұжым шарттары мен жұмыс беруші актілері талаптарын орындау немесе өзгерту мәселесіне қатысты туындайтын келіспеушіліктер.

Келістіру комиссиясының жеке еңбек дауларын қарауы жеке еңбек дауларын реттеудің міндетті кезеңі болып табылады.

Жеке еңбек дауларын Қазақстан Республикасы Еңбек кодексінің 159-бабы 1-тармағына сәйкес келістіру комиссиясы (бұдан әрі – келістіру комиссиясы) қарайды.

«Вагонсервис» акционерлік қоғамындағы (бұдан әрі – Қоғам) жеке еңбек дауларын қарайтын келістіру комиссиясы Қоғамның орталық аппаратында/филиалында қызметкер (қызметкерлер) мен жұмыс беруші (жұмыс берушілер) арасында туындайтын жеке еңбек дауларын олар сот органдарына жүгінбес бұрын қарап, шешу мақсатында жұмыс беруші мен қызметкерлердің тең өкілдерінен құрылады.

Келістіру комиссиясын ұйымдастыру-техникалық тұрғыдан жұмыс беруші қамтамасыз етеді (жабдықталған орын-жай, ұйымдастыру техникаларын, қажетті әдебиет беру, іс қағаздарын ұйымдастыру, іс жүргізу, қызметкерлердің өтініштері мен істерді есепке алу және сақтау, шешім көшірмелерін дайындау және беру және т.б. ).

**2. Келістіру комиссиясын ұйымдастыру**

2.1. Келістіру комиссиясы Қоғамның орталық аппаратында/ филиалдарында жұмыс беруші мен қызметкерлердің тең өкілдерінен құрылатын және тұрақты жұмыс істейтін орган болып табылады.

2.2. Қоғамның келістіру комиссиясы құрамына қызметкер өкілі ретінде енгізілетін үш адамды «Қазақстандық темір жол, автомобиль, әуе және су көлігі қызметкерлерінің салалық кәсіподағы» қоғамдық бірлестігінің орталық кеңесі ұсынады.

Жергілікті келістіру комиссиясына қызметкер өкілі ретінде енгізілетін үш адам кәсіподақ кеңесінде (конференцияда) сайланады, адамдарды ауыстыру қажет болған жағдайда ол кәсіподақ комиссиясының отырысында жүзеге асырылуы мүмкін.

2.3. Орталық аппараттың келістіру комиссиясы құрамына жұмыс беруші өкілі ретінде енгізілетін үш адам Қоғам Президентінің бұйрығымен тағайындалады. Өзгерістер қажеттілігіне қарай енгізіледі.

Қоғам филиалының келістіру комиссиясы құрамына енгізілетін жұмыс берушінің үш адамнан тұратын өкілі Қоғам Президентінің бұйрығымен тағайындалады.

2.4. Келістіру комиссиясы мүшелері отырыста өз қатарынан (құрамынан) төраға мен төраға орынбасарын сайлайды.

Келістіру комиссиясының хатшысы орталық аппарат/филиал қызметкерлері арасынан тағайындалады.

2.5. Келістіру комиссиясын осы ережеге сәйкес келістіру комиссиясының жалпы қызметіне басшылық ететін төраға басқарады, келістіру комиссиясының төрағасы болмаған жағдайда комиссия қызметін келістіру комиссиясы төрағасының орынбасары басқарады.

2.6. Егер отырысқа келістіру комиссиясы мүшелерінің жалпы санынан кемінде 2/3 қатысатын болса, онда келістіру комиссиясының отырысы заңды деп саналады.

2.7. Келістіру комиссиясының хатшысы келістіру комиссисының құрамына кірмейді және ол отырыстарға дауыс беру құқығынсыз қатысады.

2.8. Келістіру комиссиясының мүшелері:

1) жеке еңбек дауына қатысы бар тараптардан қажетті құжаттар мен туындаған келіспеушіліктердің мән-жайы туралы мәліметтерді сұратуға және алуға,

2) жеке еңбек дауларын реттеу кезінде, қажеттілігіне қарай, дауласушы тараптармен бірлескен немесе жеке отырыстар өткізуге,

3) жеке еңбек дауын шешуге болатын өз нұсқаларын ұсынуға,

4) дауласушы тараптар қабылдаған шешімдерге олардың қатысумен қол қоюға құқылы.

2.9. Келістіру комиссиясының мүшелері жеке еңбек дауларын қарау кезінде жеке еңбек дауын шешуге болатын барлық нұсқаларды талқылауға қажетті материалдар мен құжаттарды зерттейді.

2.10. Келістіру комиссиясының осы ережемен оның қызметіне жатқызылған мәселелер жөніндегі шешімдері келістіру комиссиясы отырыстарында қарапайым дауыстардың басым бөлігімен қабылданып, хаттамамен ресімделеді. Келістіру комиссиясы мүшелерінің дауыстары тең түскен жағдайда, келістіру комиссиясы төрағасының даусы шешуші болып табылады.

2.11. Хаттамаға келістіру комиссиясының төрағасы (келістіру комиссиясының төрағасы болмаған жағдайда келістіру комиссиясы төрағасының орынбасары) қол қояды.

2.12. Келістіру комиссиясы мүшесінің ерекше өз пікірі (ойы) болған жағдайда келістіру комиссиясы мүшесінің ерекше пікірі (ойы) хаттамаға тіркеледі.

**3. Келістіру комиссиясының құзыреті**

3.1. Келістіру комиссиясы сотқа дейін мына мәселелерге:

1) қызметкер (қызметкерлер) мен жұмыс беруші (жұмыс берушілер) арасында еңбек және ұжым шарттары бойынша өз міндеттерін орындау кезінде, сондай-ақ өндірістік қызметті орындау барысында туындаған мәселелерге,

2) жұмыс орындарын аттестациялау нәтижесіне, төлем жүргізу мәселесіне қатысты даулар мен келіспеушіліктерді реттеу мәселесіне,

3) басқа жұмысқа ауысу мәселесіне,

4) еңбек шарты талаптарының өзгеруіне,

5) жұмыс уақыты режимі мен еңбек тәртібіне,

6) демалыстың, оның ішінде жыл сайынғы демалыстың ұзақтығына,

7) тәртіптік жаза қолдану туралы,

8) еңбек ақы төлеу және еңбекті қорғау,

9) еңбек заңнамасын, еңбек және ұжым шарттарын қолдану мәселесіне қатысты басқа да дауларды қарайды.

3.2. Келістіру комиссиясы өтініштерді қарау кезінде өтініш берушінің Қазақстан Республикасы Еңбек кодексінің 160-бабының талаптарын сақтағанын-сақтамағанын тексереді.

3.3. Жұмыс беруші жұмысқа қайта алу туралы шешімнің орындалуын кідірткен жағдайда келістіру комиссиясы Қазақстан Республикасы Еңбек кодексінің 161-бабының 2-тармағына сәйкес қызметкерге орташа жалақысын немесе шешімді орындау кідіртілген уақытқа жалақысындағы айырмашылықты төлеу туралы шешім шығарады.

**4. Жеке еңбек дауларын қарау тәртібі**

4.1. Келістіру комиссиясына келіп түскен өтініш сол күні комиссия хатшысынан тіркеуден өтуі тиіс.

Өтінішті қабылдамауға жол берілмейді. Хатшы өтінішті дәлелді шешім шығаратын келістіру комиссиясының қарауына беруге міндетті.

4.2. Дау өтініш беруші мен (немесе) оның уәкілетті өкілінің қатысуымен Қазақстан Республикасының нормативтік-құқықтық актілеріне сәйкес берілген өкілеттік шегінде қаралады.

4.3. Дау қызметкердің қатысуынсыз оның жазбаша өтініші бойынша ғана қаралады. Егер қызметкер келістіру комиссиясы отырысына келмесе, өтінішті қарау кейінге қалдырылуы тиіс. Қызметкер дәлелсіз себепппен тағы да (екінші рет) келмесе, онда келістіру комиссиясы өтінішті қараудан алып тастауы мүмкін, бірақ бұл қызметкерді қайтадан өтініш беру құқығынан айырмайды.

Бұл жағдайда өтініш бірінші рет түскен өтініш сияқты (ретінде) қаралады.

4.4. Келістіру комиссиясының отырысы кемінде айына бір рет өтуі тиіс.

Келістіру комиссиясы дауды өтініш тіркеуден өткен күннен бастап он бес жұмыс күні ішінде қарап, дауласушы тараптарға шешім көшірмесін шешім қабылданған күннен бастап үш күн ішінде беруге міндетті.

4.5. Келістіру комиссиясының жұмысқа қайта орналастыру туралы дауға қатысты шешімінен басқа шешімі комиссия белгілеген мерзімде орындалуы тиіс.

4.6. Келістіру комиссиясының шешімі белгіленген мерзімде орындалмаған жағдайда қызметкер немесе жұмыс беруші сотқа жүгінуге құқылы.

4.7. Келістіру комиссиясы істің мән-жайын анықтау үшін отырысқа куәгерлерді, мамандарды шақыруы мүмкін.

4.8. Келістіру комиссиясының мүшелеріне, өтініш берушіге, куәгерлерге, сарапшылар мен дауды қарауға қатысқан басқа да қатысушалырға еңбек ақысы төленетін уақыт беріледі.

4.9. Келістіру комиссиясының отырысы егер оған комиссия мүшелерінің кем дегенде жартсы, яғни тараптар өкілінің тең пайызы қатысатын болса ғана заңды деп саналады.

4.10. Келістіру комиссиясының тараптары келістіру комиссиясы мүшелеріне Қазақстан Республикасының еңбек заңнамасы, келіссөздер жүргізу дағдысын дамыту және еңбек даулары кезінде пәтуаға (консенсус) келу негіздерін жыл сайын оқытып отыруға міндетті.

**5. Келістіру комиссиясының шешім қабылдау тәртібі**

5.1. Келістіру комиссиясының әр отырысында міндетті түрде хаттама жазылып, онда жеке еңбек дауының қаралу барысы көрсетілуі тиіс.

5.2. Қарастыру нәтижесі бойынша келістіру комиссиясының шешімі қабылданып, оған төраға мен хатшы қол қояды.

5.3. Келістіру комиссиясы шешіміне ерекше талап қойылады, яғни ол анық және нақты болуы тиіс және комиссия мүшелерінің басым дауысымен қабылдануы тиіс. Комиссияның кейбір мүшелері көпшілік пікірімен келіспеген жағдайда, олар өздерінің ерекше пікірлерін айтуға құқылы және олардың пікірі хаттамаға тіркеледі.

5.4. Шешім көшірмесі қызметкер мен жұмыс берушіге үш күн ішінде беріледі.

5.5. Шешім жұмыс берушіге берілетін өтініш түрінде ресімделмеуі тиіс (мәселен, «жұмыс берушіден өтіну», «директорға ұсыну» және т.б.). Онда мыналар анық көрсетілуі тиіс: қызметкердің қойған талабы қанағаттандырылды ма немесе қанағаттандырудан бас тартылды ма, егер ішінара қанағаттандырылса, онда қай жағынан және қандай себептер бойынша.

Ақша талап ету мәселесіне қатысты келістіру комиссиясы шешімінде қызметкерге тиесілі нақты сома көрсетілуі тиіс.

5.6. Қызметкер немесе жұмыс беруші келістіру комиссиясының шешімімен келіспеген жағдайда сотқа жүгінуге құқылы.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы мен оның еңбек ұжымы арасындағы

2018-2020 жылдарға арналған

ұжымдық шарттың

12-қосымшасы

**Профилактикалық мақсатта сүт немесе**

**соған тең бағалы тағамдарды пайдалану ұсынылатын**

**еңбектің ауыр, зиянды және (немесе) қауіпті жағдайларымен байланысты кәсіптердің тізбесі**

|  |  |
| --- | --- |
| **Кәсіптердің атауы** | **Олармен жұмыс істеу сүт немесе**  **соған тең бағалы тағамдарды алуға құқық беретін зиянды химиялық заттардың тізбесі** |
| Қазандық машинисі (оператор), қазаншы | Көміртегі тотығы, көмір шаңы |
| Жуу машинасының машинисі | Күкіртсутек, аммиак, шектелген және шектелмеген көмірсутектер |
| Жылжымалы құрамды жуушы (жинаушы) | Керосин, шектелген және шектелмеген көмірсутектер |
| Магниттік бақылау жөніндегі ақаутабушы | Ацетон, метиль спирт |
| Слесарь-сантехник | Күкіртсутектер |
| Жылжымалы құрамды жөндеу жөніндегі слесарь | Ксилол, толуол |
| Токарь | Қорғасын, көміртегі тотығы, металлдық шаң |
| Өндірістік жайларды жинаушы | Хлор, бутан |
| Электрмен, газбен дәнекерлеуші | Хлорлы сутек, азот тотығы, темір, көміртегі тотығы |
| Аккумуляторшы | Күйдіргіш калий, күкірт қышқылы, сілті |
| Дизель-генераторлық қондырғы механиктері | Дизель отыны |
| Жүргізуші (бензин таситын және АС машина) | Күкіртті сутек, көмірсутектер |
| Жолаушылар вагондарын жабдықтаушы (қатты отынмен және сумен) | Көмір шаңы, көмірсутектер |
| Сырлаушы | Ацетон, лак-бояу |
| Қараушы-жөндеуші (аккумулятор батареясын, генератор жетектерін, жүріс бөлшектерді жөндеу жөніндегі) | Күкіртсутектер |
| Радиомеханик | Қорғасын дәнекері |
| Фрезермен жұмыс істеуші | Металл шаңы |
| Ұсташы | Жұмыс аймағының артық тозаңдылығы мен газдалғандылығы, жұмыс аймағы ауасының көтеріңкі температурасы |
| Кран машинисі | Көмірсутек тотығы |
| Жапсырушы | Ацетон, лак-бояу |
| Күзет жолсерігі | Майлы қатардағы көмірсутегілері |
| Жүк тасушы | Лак-бояу, күйдіргіш калий, майлы қатардағы көмірсутегілері |
| Ж/қ жабдықтарын жөндеу жөніндегі слесарь-электрик (тоңазытқыш және жоғары вольтті жабдықтар) | Көмірсутектер |

**Ескертпе:**

Басшылар кәсіподақ комитетінің келісімі бойынша осы Тізімді жұмыс орындарын аттестациялау нәтижесінің негізінде толықтыра алады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы мен оның еңбек

ұжымы арасындағы

2018-2020 жылдарға арналған

ұжымдық шарттың

13-қосымша

**Рейс алдында**

**медициналық куәландыру талап етілетін кәсіптер тізімі**

|  |  |  |
| --- | --- | --- |
| **Р/б**  **№** | **Кәсіптер тізбесі** | **Қарап тексеру мерзімділігі** |
| **1** | **2** | **3** |
| 1 | Автокөлік құралдарының жүргізушісі (автобус, жүк және жеңіл автокөліктер) | рейс басталар алдында |
| 2 | Жолаушылар поездарының бригадасы (поезд электрмеханигі, жұмысқа жарамсыз вагондарға ілесіп жүретін жолсерік) | рейс басталар алдында |
| 3 | Дизель-генераторлық қондығы механиктері | рейс басталар алдында |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Вагонсервис»

акционерлік қоғамы мен оның еңбек

ұжымы арасындағы

2018-2020 жылдарға арналған

ұжымдық шарттың

14-қосымша

**Борышты аудару туралы келісім**

Астана қаласы 20 \_\_ жылғы «\_\_\_»\_\_\_\_\_\_\_\_\_\_\_\_

Бұдан әрі **«1-Тарап»** деп аталатын \_\_\_\_\_\_\_\_\_\_\_\_ (еңбек міндеттерін орындаған кезде оның денсаулығына келтірілген зиянның өтелуіне құқығы бар тұлғаның Т.А.Ә. жеке куәлігінің № және берілген күні), бір жағынан, бұдан әрі **«2-Тарап»** деп аталатын, \_\_\_\_\_\_\_\_\_\_\_\_ негізінде әрекет ететін \_\_\_\_\_\_\_\_\_\_\_\_ тұлғасында, «Вагонсервис» акционерлік қоғамы, екінші жағынан, және бұдан әрі **«3-Тарап»** деп аталатын, \_\_\_\_\_\_\_\_\_\_\_\_ негізінде әрекет ететін \_\_\_\_\_\_\_\_\_\_\_\_ тұлғасында, \_\_\_\_\_\_\_\_\_\_\_\_ (еңбек міндеттерін орындаған кезде оның денсаулығына келтірілген зиянның өтелуіне құқығы бар тұлғаға протез жасау жөніндегі қызметтерді көрсететін субъектінің атауы), үшінші жағынан, бірлесіп «Тараптар» деп аталатындар, борышты аудару туралы осы келісімді (бұдан әрі - Келісім) төмендегілер туралы жасасты.

1. Осы Келісімнің шарттарына сәйкес 1-Тарап, 1-Тарап пен 3-Тарап арасында жасалған\_\_\_\_\_\_\_\_\_\_\_\_ жылғы №\_\_\_ \_\_\_\_\_\_\_\_\_\_\_\_ шартта көзделген \_\_\_\_\_\_\_\_\_\_\_\_ үшін \_\_\_\_\_\_\_\_\_\_\_\_ мөлшеріндегі соманы төлеу (бұдан әрі – төлем сомасы) жөніндегі борышын 2-Тарапқа аударады және 2-Тарап 3-Тарапқа төлем сомасын толық мөлшерде жүргізуге міндеттенеді.

2. 1-Тарап осы Келісімнің шарттарын іске асыру мақсатында 2-Тарапқа келесі құжаттардың:

1) Н-1 нысанды жазатайым оқиға туралы акт, не болмаса, жазатайым оқиға немесе қызметкердің денсаулығына еңбек міндеттерімен байланысты келтірілген өзге зақымдалулар туралы актінің;

2) мүгедекті оңалтудың жеке бағдарламасының;

3) Шарттың;

4) 3-Тараптың протез дайындауға шот-төлемінің;

5) жеке куәлігінің көшірмелерін ұсынуға міндетті.

3. 2-Тарап пен 3-Тарап өзара есеп айырысуларды салыстыру актілеріне қол қою арқылы Келісмге қол қойған күннен бастап 5 (бес) жұмыс күні ішінде өзара тиісті есептерді жүргізуге міндеттенеді.

4. Тараптар, 1-Тараптың өзінің Шартта көзделген төлем бойынша міндеттемелерін орындауы есебінен осы соманы алу үшін 3-Тараптың 2-Тараптан төлем сомасын алатынымен келісті.

5. 1-Тарап 2-Тараптың Келісім бойынша міндеттерін орындамағаны немесе тиісінше орындамағаны үшін жауапты болмайды.

6. Егер оларға Тараптардың өкілдері тиісті түрде қол қойған болса, мөр бедерлері басылған болса (заңды тұлғалар үшін), осы Келісімге жазбаша нысанда енгізілетін кез келген өзгерістер мен толықтырулар іс жүзінде болады.

7. Осы Келісімде көзделмеген қалған жағдайларда Тараптар Қазақстан Республикасының қолданыстағы заңнамасын басшылыққа алады.

8. Осы Келісім, оған қол қойған күннен бастап күшіне енеді және Тараптар осы Келісім бойынша өзіне алған міндеттемелерін толық орындағанға дейін әрекет етеді.

9. Келісім, бірдей заңды күші бар, Тараптардың әрқайсысы үшін 1 (бір) данадан, мемлекеттік және орыс тілдерінде 3 (үш) данада жасалған. Әртүрлі оқылған жағдайда, Келісмнің орыс тіліндегі мәтіні басым болып саналады.

1. **Тараптардың деректемелері мен қолдары**

|  |  |  |
| --- | --- | --- |
| **1-Тарап**  \_\_\_\_\_\_\_\_\_\_\_\_\_\_\_\_  МО |  | **2-Тарап**  Заңды мекенжайы:  Нақты мекенжайы:  \_\_\_\_\_\_\_\_\_\_\_\_\_\_  МО |

|  |
| --- |
| **3-Тарап**  Заңды мекенжайы :  Нақты мекенжайы :  \_\_\_\_\_\_\_\_\_\_\_\_\_\_  МО |

«Вагонсервис»

акционерлік қоғамы мен оның еңбек

ұжымы арасындағы

2018-2020 жылдарға арналған

ұжымдық шарттың

15-қосымшасы

**Еңбек міндеттерін орындаумен байланысты еңбек барысында**

**мертіккен немесе кәсіби ауруға шалдыққан мүгедектерге арнайы көлік құралдарын сатып алуға, арнайы көлік құралдарын**

**күрделі жөндеуге және бензинге ақша бөлу**

**тәртібі**

Еңбек барысында мертіккен немесе кәсіби аурудан мүгедек болған қызметкерлер, өздері олармен еңбек қатынастарында болған Қоғамның қаражаты есебінен арнайы (көлік) құралдармен қамтамасыз етіледі.

Мүгедектерге автокөлік құралдарын сатып алуға ақша бөлу автомобильдің құны есебінен, бірақ 1500 АЕК-тен артық емес, соның ішінде оны арнайы автокөлік құралына қайта жабдықтау және кедендік шығыстарды есепке ала отырып, жүзеге асырылады.

Мүгедектерге ақша бөлу өндірістегі жазатайым оқиға туралы актінің, медициналық-әлеуметтік сараптаманың қорытындысы бойынша медициналық көрсетілімдердің және көлік құралдарын сатушы кәсіпорынның төлеуге берген шоты болған жағдайда, сондай-ақ тиісті ұйымдардан ақысыз алмаған жағдайда жүргізіледі.

Арнайы (көлік) құралдарының бірнеше түрін алуға құқығы бар мүгедектерге сол түрлердің біреуін ғана сатып алуға ақшалай қаражат бөлінеді.

Мүгедектер арнайы (көлік) құралдарын медициналық көрсетілімдері бойынша, он жыл пайдалану мерзіміне сатып алады.

Арнайы (көлік) құралдарын күрделі жөндеу техникалық тексеру орталықтары жасаған техникалық акт негізінде жасалады, олар берілген күннен бастап он жыл мерзімде бір рет зиян келтірушінің - Қоғамның қаражаты есебінен жүргізіледі. Бұл ретте, жөндеу арнайы (көлік) құралы құнының 50% шегінде жүргізіледі.

Мүгедектің қалауы бойынша арнайы (көлік) құралын күрделі жөндеу шығындарының өтемақысын ақшамен ала алады.

Өз иелігінде арнайы автокөлік құралдары бар мүгедектерге ағымдағы айдың бірінші күніне, шығыстарының өтелуіне құқығы бар тұлға тұратын аумақта қалыптасқан мұнай өнімдерін сатып алудың босату бөлшек сауда бағалары бойынша АИ-92 бензинінің 75 литрінің құны мөлшерінде бензин шығындарына ай сайын ақшалай қаражаттар беріледі, бұл ретте мүгедекке бензиннің бағасы туралы анықтаманың құны қайтарылады.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_